Umur 71 tahun, Salamiah Hassan nikahi lelaki Australia
Oleh HARYATI KARIM

1 September 2022, 6:58 pm
PETALING JAYA – Selepas 36 tahun bergelar ibu tunggal, penyanyi veteran Salamiah Hassan akhirnya kembali bergelar isteri dan memilih lelaki Australia, Gerald Hughes atau Gerry, 68, sebagai suaminya.
Penikahan penyanyi berusia 71 tahun bersama pasangannya berlangsung sederhana di Tasmania, Australia pada pukul 11 pagi waktu tempatan (9 pagi waktu Malaysia).
Menerusi Instagram penyanyi Atilia, sebagai anak dia amat gembira dengan perkahwinan ibunya, bagaimanapun agak sedih apabila Salamiah memilih untuk berpindah ke Australia selepas berkahwin.
SALAMIAH bergambar bersama Gerry serta tetamu usai majlis pernikahan mereka di Australia.
“Saya sangat gembira kerana akhirnya ibu bertemu dengan kebahagiaan dan mempunyai teman. Cuma saya sedih kerana selepas berkahwin ibu memilih untuk menetap di Australia. Ibu hanya akan pulang ke Malaysia jika mempunyai persembahan pentas sahaja,” ujar Atilia yang dihubungi Kosmo! Online sebentar tadi.
Atilia yang hanya menonton majlis pernikahan tersebut secara dalam talian kerana terikat dengan kerja di Malaysia mendedahkan, Gerry dan ibunya telah berkenalan selama 15 tahun.
Namun, hubungan mereka mula rapat sejak Perintah Kawalan Pergerakan (PKP) kerana pandemik Covid-19, apabila kerap berhubung secara dalam talian sebelum Gerry melamar pelantun lagu Gelombang itu sekitar dua bulan lepas.

“Sebenarnya ibu tidak pernah ada rancangan untuk berkahwin lagi, tetapi Gerry berjaya membuka hatinya. Bagi saya Gerry seorang lelaki yang baik dan meminta kebenaran kami sekeluarga sebelum membuat keputusan untuk berkahwin,” tutur Atilia.
Tambah Atilia, ibunya merancang untuk mengadakan majlis resepsi secara kecil-kecilan buat keluarga dan sahabat di Malaysia sekitar Oktober ini.
“Ibu akan pulang ke Malaysia pada Oktober kerana urusan kerja dan merancang untuk mengadakan majlis resepsi buat keluarga serta rakan-rakan,” kata Atilia.
Ini merupakan perkahwinan kedua buat Salamiah dan juga Gerry yang merupakan duda kepada tiga orang anak.
Terdahulu, Salamiah pernah berkahwin dengan Allahyarham Raja Haron Raja Aziz sebelum berpisah pada 1986.
Hasil perkahwinan tersebut, mereka dikurniakan dua orang anak, Raja Putri Atilia, 48, dan Raja Ahmad Shah, 43.
Bekas suaminya bagaimanapun meninggal dunia pada 28 Julai lalu akibat sakit jantung dan parkinson. – KOSMO! ONLINE.


Taikun Taiwan akan latih tiga juta ‘pahlawan rakyat’ hadapi ancaman China
Oleh KOSMO!

1 September 2022, 6:30 pm
TAIPEI – Seorang taikun Taiwan mendedahkan rancangan untuk melatih lebih tiga juta ‘pahlawan rakyat’ bagi membantu mempertahankan pulau demokrasi itu sekiranya pencerobohan China belaku dengan mendermakan TW$1 billion (RM148 juta) wangnya sendiri.
Robert Tsao, 75, merupakan antara ahli perniagaan Taiwan yang paling berjaya dan juga pengasas pengeluar mikrocip, United Microelectronics Corp (UMC).
Beliau semakin lantang mengkritik Beijing, manakala derma berkenaan dibuat selepas tentera China mempamerkan kekuatan sebagai membantah kunjungan Speaker Dewan Perwakilan Amerika Syarikat, Nancy Pelosi ke Taipei bulan lalu.
Taiwan berdepan ancaman berulang daripada China yang menyatakan bahawa pulau pemerintahan sendiri itu adalah sebahagian daripada wilayahnya. Beijing memberi amaran akan merampas pulau berkenaan secara ketenteraan suatu hari nanti sekiranya perlu.
Selama seminggu selepas lawatan Pelosi, China mengerahkan sejumlah kapal perang, peluru berpandu dan jet pejuang ke perairan dan ruang udara sekitar Taiwan dalam latihan tentera paling agresif sejak pertengahan tahun 1990-an.
Robert yang memakai pakaian kalis peluru semasa membuat pengumuman itu, memberi amaran bahawa adalah menjadi pembunuhan beramai-ramai dengan niat, jenayah perang dan jenayah kemanusiaan sekiranya China menggunakan tentera terhadap Taiwan.

Taikun itu berkata, beliau akan menyumbang TW$600 juta (RM88 juta) untuk melatih ‘pahlawan beruang hitam’ itu dalam tempoh tiga tahun akan datang di mana mereka berkerjasama dengan pihak tentera.
Sebanyak TW$400 juta (RM58 juta) lagi akan digunakan untuk melatih penembak tepat.
Taiwan hanya memiliki 88,000 anggota tentera berbanding satu juta askar China, demikian menurut anggaran Pentagon.
Khidmat tentera untuk lelaki Taiwan kini cuma empat bulan. – AFP


Peningkatan permintaan pacu prestasi TNB
Oleh KOSMO!

1 September 2022, 5:56 pm
PETALING JAYA – Tenaga Nasional Berhad (TNB) kekal mencatatkan prestasi berdaya tahan pada separuh tahun pertama 2022 (H1 2022), disokong pertumbuhan permintaan elektrik sebanyak lima peratus tahun ke tahun, sejajar pertumbuhan berterusan ekonomi pasca pandemik.
Ketua Pegawai Eksekutifnya, Datuk Baharin Din berkata, hasil Kumpulan tanpa bayaran balik Pelepasan Kos Tidak Seimbang (ICPT) bagi tempoh tersebut meningkat 4.4 peratus kepada RM24.99 bilion daripada RM23.93 bilion.
Jelasnya, ia berikutan kenaikan jualan elektrik TNB dalam semua sektor, selaras peningkatan keseluruhan keluaran dalam negara kasar (KDNK) Malaysia sebanyak 6.9 peratus tahun ke tahun.
“Secara keseluruhan, kami mencatatkan keuntungan selepas cukai lebih tinggi, kepada RM905.6 juta pada suku kedua 2022, berbanding dengan RM871.2 juta pada suku pertama 2022,” katanya dalam satu kenyataan hari ini, berikutan pengumuman prestasi kewangan TNB pada Selasa lalu.
Mengulas mengenai akaun belum terima yang besar disebabkan ICPT pada H1 2022, Baharin berkata, Kumpulan mengambil langkah proaktif untuk mengurus modal kerja, termasuk memenuhi kewajipan kepada pembekal serta vendor melalui pemantauan aliran tunai berterusan dan mendapatkan pinjaman tambahan apabila diperlukan.
“Kami kekal berhemat dalam pengurusan modal kerja dan menjangka penarafan kredit kami kekal stabil.

“TNB turut menambah baik kutipan dengan kadar purata 98 peratus untuk H1 2022 berbanding 92 peratus tahun lalu,” katanya.
Kerajaan baru-baru ini mengumumkan pembayaran RM5.8 bilion kepada TNB, selain jaminan kemudahan pinjaman RM6 bilion bagi menangani keadaan harga bahan api yang tinggi. – KOSMO! ONLINE


Hospital Melaka sediakan pakar tetap untuk neurosurgeri
Oleh MUHAMMAD SHAHIZAM TAZALI

1 September 2022, 6:00 pm
MELAKA – Hospital Melaka kini melaksanakan penggiliran doktor pakar secara tetap bagi menyediakan perkhidmatan pembedahan neurosurgeri.
Pengarah Jabatan Kesihatan Negeri Melaka, Datuk Dr. Rusdi Abd. Rahman berkata, sebelum ini pesakit terpaksa dirujuk ke Hospital Kuala Lumpur (HKL) dan Hospital Seremban, Negeri Sembilan susulan isu tenaga pakar.
Jelasnya, bagaimanapun setelah keperluan perkhidmatan itu dinaik taraf pada Julai lalu, Hospital Melaka kini telah bersedia untuk menawarkan rawatan neurosurgeri menerusi penggiliran doktor pakar secara tetap.
“Buat masa ini Hospital Melaka memiliki satu bilik unit rawatan rapi (ICU) dan bilik bedah untuk neurosurgeri, hanya seorang doktor pakar bertugas secara penggiliran.
“Doktor pakar daripada hospital lain akan datang ke Melaka secara tetap berbanding sebelum ini yang datang tidak berjadual dan kita harap pembedahan dapat dilakukan di Hospital Melaka selepas ini,” katanya.
Beliau berkata demikian pada sidang akhbar penyerahan projek naik taraf sistem bekalan elektrik Hospital Melaka di sini, hari ini.

Mengulas lanjut beliau berkata, penggiliran itu boleh dibuat sebulan atau dua minggu sekali, bergantung kepada keperluan.
“Tambahan pula sistem bekalan elektrik juga telah dinaik taraf dan diharapkan tidak ada lagi kekangan yang mengganggu perkhidmatan tersebut.
“Ada juga rujukan kalau terlalu banyak (kes) sebab ketika ini hospital cuma mempunyai seorang sahaja pakar, namun kita harap jumlah doktor ini akan meningkat sehingga tidak lagi perlu merujuk ke hospital lain,” ujarnya. – KOSMO! ONLINE


160 LGBT di Selangor dibantu MAIS
Oleh MOHAMAD NAUFAL MOHAMAD IDRIS

1 September 2022, 5:48 pm
SHAH ALAM- Golongan lesbian, gay, biseksual dan transgender (LGBT) juga tersenarai sebagai golongan asnaf Riqab yang dibantu Majlis Agama Islam Selangor (MAIS).
Pengerusi Jawatankuasa Riqab MAIS, Tan Sri Hashim Meon berkata, pihaknya kini membantu 160 orang dalam golongan tersebut ketika ini.
“Kami telah bantu golongan ini sejak 10 tahun yang lalu, dengan harapan akan kembali ke jalan yang benar.
“Kalau secara keseluruhan, MAIS kini membantu 2,529 orang golongan asnaf Riqab pada ketika ini,” katanya pada majlis pelancaran Kempen Bulan Pembebasan Ar-Riqab di Mardhiyyah Hotel & Suites di sini, hari ini.
Menurutnya, sebanyak RM21.2 juta daripada peruntukan zakat pada tahun ini digunakan bagi membantu golongan asnaf riqab.
Kata Hashim, bantuan yang diberikan mengikut keperluan setiap asnaf itu seperti membiayai rawatan kesihatan, perbelanjaan harian dan lain-lain lagi.

“Golongan asnaf Riqab ini adalah individu yang terbelenggu dengan masalah sosial dan aqidah seperti penagih dadah, sumbang mahram, terpesong akidah dan lain-lain lagi.
“Daripada 2,529 orang asnaf ini, individu penagih dadah yang paling ramai tapi saya tidak mempunyai jumlah sebenar berapa orang penagih dadah yang dibantu MAIS ketika ini,” ujarnya.
Dalam pada itu, Hashim berharap orang ramai boleh menyalurkan maklumat sekiranya terdapat individu yang berpotensi tergolong sebagai asnaf Raqib.
Ketika ini menurutnya, terdapat 28 buah pusat asnaf Raqib di seluruh Selangor yang berfungsi sebagai tempat perlindungan golongan ini. – KOSMO! ONLINE


Buang gula-gula atas pentas, Shila Amzah mohon maaf
Oleh NUR EMIRA SAIZALI

1 September 2022, 6:16 pm
PETALING JAYA – Penyanyi terkenal Shila Amzah memohon maaf dengan tindakannya yang membuang gula-gula ketika membuat persembahan mendendangkan lagu Khilaf Asmara pada Konsert Merdeka 65 siaran TV2 kelmarin.
Selepas aksi spontan tersebut tular, pemilik nama penuh NurShahila Amir Amzah, 32, itu menerusi satu hantaran Instagram memberitahu perkara tersebut dilakukannya kerana demam dan batuk yang dihidapinya.
“Maaf sebab sekali lagi lupa buang gula-gula.
“Akibat demam, makan ubat batuk, selesema dan minum kopi pada pukul 11.30 malam,” katanya ringkas.
Difahamkan, aksi buang gula-gula sebegitu bukan kali pertama dilakukan penyanyi lagu Memori Tercipta berkenaan.
Sebelum ini dia juga pernah mengeluarkan gula-gula daripada mulutnya ketika bertanding di peringkat Separuh Akhir Muzik-Muzik ke-36 tahun lalu.

Semalam, video memaparkan dia membuang gula-gula di atas pentas mendapat pelbagai reaksi daripada netizen.
“Sekali cukuplah, ini sudah jadi kebiasaan pula,” komen netizen.
“Dia buat lagi, hendak dijadikan trademark ke macam mana?” soal pengguna TikTok. – KOSMO! ONLINE


Duda pemalas mati dipukul rakan serumah
Oleh OTHMAN YAHAYA

1 September 2022, 5:56 pm
SUNGAI PETANI – Nasib malang seorang duda yang menjadi mangsa belasah rakan serumah sejak sebulan lalu berakhir apabila dia meninggal dunia dalam perjalanan ke Hospital Sultan Abdul Halim (HSAH) di sini petang semalam.
Mangsa berumur 39 tahun dan keturunan India itu didakwa malas mencari kerja selain kerap kali memukul anaknya sendiri di Taman Gemilang,Sungai Lalang di sini.
Ketua Polis Daerah Kuala Muda, Asisten Komisioner Zaidy Che Hassan berkata, mangsa mempunyai kecederaan parah di tangan kanan dan kiri serta ada kesan pukul di kedua-dua belah paha.
“Pemeriksaan kemudiannya mendapati, mangsa sering dipukul oleh teman serumahnya kerana dia dikatakan enggan bekerja sejak sebulan lalu.
“Walaupun kejadian itu sering dilihat jirannya, namun mereka tidak berani menghebohkannya kerana menerima ugutan dari teman serumah mangsa,” katanya.
Menurut Zaidy, pihaknya kemudian berjaya menahan rakan serumah mangsa yang berumur 36 tahun dan suspek mengaku memukul mangsa menggunakan kayu dan tangan sejak sebulan lalu.

“Suspek mendakwa dia bertindak demikian kerana mangsa tidak mahu bekerja selain kerap memukul anaknya sendiri,” jelasnya.
Semakan rekod turut mendapati suspek mempunyai lima rekod lampau bersabit kes dadah dan jenayah dan kini direman selama tujuh hari bagi membantu siasatan mengikut Seksyen 302 Kanun Keseksaan. – KOSMO! ONLINE


Anak penyu berkepala dua ditemui di Terengganu
Oleh KOSMO!

1 September 2022, 6:44 pm
PETALING JAYA – Anak penyu hijau berkepala dua ditemui sewaktu pemeriksaan di Projek Konservasi Lang Tengah Turtle Watch di Tanjong Jara Resort, Terengganu.
Menerusi Instagram Lang Tengah Turtle Watch memaklumkan, kejadian tersebut yang dipanggil sebagai dicephalism adalah jarang berlaku kepada penyu dan salah satu kemungkinan adalah faktor genetik.
“Berdasarkan pemerhatian, kedua-dua kepala penyu ini berkongsi morfologi yang sama dan ia bertindak balas secara berbeza kepada rangsangan luar.
“Walaupun pergerakan anak penyu tersebut terganggu, kepala di bahagian sebelah kanan adalah dominan,” katanya pada hantaran tersebut.
Selain itu, berat bagi setiap kepala penyu itu juga berbeza sekali gus boleh dikenal pasti perbandingannya.
Dalam pada itu, penemuan yang jarang berlaku itu kebanyakannya tidak bertahan lama, bahkan hampir semua haiwan berkepala dua direkodkan mempunyai jangka hayat pendek berbanding normal.

“Anak penyu hijau itu kini di bawah jagaan Pusat Konservasi dan Penerangan Penyu, Jabatan Perikanan di Rantau Abang dan pihak tersebut menjalankan pemantauan serta pemulihan penyu berkeperluan khas,” ujarnya. – KOSMO! ONLINE


Banjir Baling: Kerajaan peruntuk RM17.8 juta bina kemudahan baharu
Oleh MOHD. RAFIE AZIMI

1 September 2022, 5:43 pm
BALING – Perdana Menteri, Datuk Seri Ismail Sabri Yaakob meminta kerajaan negeri mengambil tindakan segera terhadap kewujudan tiga kolam besar di puncak Gunung Inas yang dipercayai untuk kegunaan ladang musang king sebelum ini.
Katanya, beliau faham akan kebimbangan dihadapi penduduk kampung mengenai bencana yang lebih besar sekiranya kolam tersebut pecah.
Menurutnya, perkara itu terletak di bawah bidang kuasa kerajaan negeri dengan beliau akan mengadakan perbincangan dengan Menteri Besar, Datuk Seri Muhammad Sanusi Md. Nor berhubung perkara tersebut.
“Dalam kejadian sebelum ini, yang pecah cuma tandak dan bukannya kolam. Jadi saya akan minta kerajan negeri untuk ambil tindakan sewajarnya.
“Tetapi isu kolam ini perlu diselesaikan kerana kalau kolam itu pecah nanti, banjir lebih teruk mungkin akan dihadapi pendudukan dan demi keselamatan mereka,” katanya.
Beliau berkata demikian pada sidang akhbar Majlis Doa Selamat Sempena Sambutan 65 Tahun Kemerdekaan dan Bencana Banjir Daerah Baling di Dataran Keluarga Malaysia, Kampung Teluk Durian dekat sini, hari ini.

Sementara itu Perdana Menteri memaklumkan, Kementerian Alam Sekitar dan Air (KASA) kini masih mengkaji keperluan membina empangan sabo di Gunung Inas.
Menurutnya, beliau dimaklumkan sebelum ini keutamaan bagi membina empangan tersebut bergantung kepada kelaziman berlaku banjir di sesebuah kawasan.
“Memang ada dalam perancangan awal untuk bina empangan sabo di Gunung Inas. Tetapi saya difahamkan kementerian hendak utamakan pembinaan empangan tersebut di kawasan yang sering berlaku banjir dan nanti saya akan periksa semula perkara itu.
“Begitu pun sebelum ini kerajaan Persekutuan telah meluluskan tebatan banjir di seluruh Baling dan itu dijangka memapu menyelesaikan masalah banjir di seluruh daerah ini. Saya tak pasti sama ada tebatan itu nanti akan menyebabkan empangan tersebut tidak lagi perlu dibina dan sebab itu, saya akan semak semula nanti,” katanya.
Dalam pada itu beliau turut mengumumkan peruntukan sebanyak RM17.8 juta bagi membina kemudahan baharu di kawasan terjejas selain manfaat penduduk berhampiran.
Katanya, sebanyak RM10 juta akan digunakan untuk membina jambatan konkrit baharu di Kampung Iboi yang kini hanya menggunakan jambatan bailey sebagai laluan sementara.
“Sebanyak RM3 juta pula akan digunakan untuk membina rumah baharu bagi menempatkan 17 keluarga yang kini kediaman mereka berada di kawasan berisiko.
“Sejumlah RM4.8 juta pula akan diperuntukan untuk menggantikan 17 yang terjejas dalam kejadian aliran puing serta banjir lumpur lalu di daerah ini,” katanya. – KOSMO! ONLINE


Ibu maut, anak cedera motosikal dilanggar lori
Oleh ISKANDAR SHAH MOHAMED

1 September 2022, 5:15 pm
KUALA SELANGOR – Perjalanan seorang wanita untuk berniaga burger bertukar tragedi apabila maut dalam kemalangan melibatkan tiga kenderaan di Jalan Bagan Pasir, Tanjong Karang di sini, semalam.
Kejadian pukul 5.20 petang itu berlaku ketika mangsa berusia 43 tahun membonceng motosikal Honda 125 ditunggang anak lelakinya.
Ketua Polis Daerah Kuala Selangor, Superintendan Ramli Kasa, ketika kejadian wanita dan lelaki berusia 20 tahun itu datang dari Tanjong Karang menuju ke Bagan Pasir.
“Sewaktu melalui jalan berselekoh, motosikal itu gagal mengelak dan melanggar Honda 97 yang dipercayai secara tiba-tiba keluar simpang.
“Keadaan itu menyebabkan dua beranak itu kemudian terbabas memasuki laluan bertentangan dan dilanggar sebuah lori,” katanya ketika dihubungi Kosmo! hari ini.
Jelas beliau, kemalangan itu mengakibatkan mangsa yang parah meninggal dunia di tempat kejadian.

“Anak wanita itu dan seorang remaja perempuan berusia 15 tahun yang menunggang Honda 97 cedera ringan.
“Manakala, pemandu lori berusia 42 tahun tidak mengalami sebarang kecederaan,” ujarnya.
Tambah Ramli, mayat mangsa dibawa ke Hospital Tanjong Karang untuk bedah siasat dan kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Sistem elektrik Hospital Melaka berusia 92 tahun dinaik taraf
Oleh MUHAMMAD SHAHIZAM TAZALI

1 September 2022, 4:57 pm
MELAKA – Sistem bekalan elektrik di Hospital Melaka yang berusia 92 tahun telah dinaik taraf meliputi rekaan dan binaan melibatkan kos sebanyak RM23.8 juta.
Ketua Menteri, Datuk Seri Sulaiman Md. Ali berkata, projek naik taraf itu diselia oleh Jabatan Kerja Raya (JKR) negeri dan dilaksanakan kontraktor dilantik, Lapisan Rezeki Sdn. Bhd.
Menurut beliau, tempoh penyiapan projek itu mengambil masa 24 bulan bermula daripada tarikh pengambilalihan tapak pada 21 September 2020 dan telah siap sepenuhnya pada 15 Ogos lalu.
“Hospital Melaka dibina pada tahun 1934 dan sistem bekalan elektrik yang diguna pakai mencecah 92 tahun.
“Justeru, wujud keperluan untuk menaik taraf agar dapat menyediakan bekalan yang lebih cekap dan stabil, malah projek ini juga berjaya disiapkan dengan pakej 11 dalam satu,” katanya.
Beliau berkata demikian pada sidang akhbar penyerahan projek naik taraf sistem bekalan elektrik Hospital Melaka di sini, hari ini.

Tambahnya, kecekapan pengurusan projek oleh JKR negeri itu juga turut menyumbang kepada penjimatan kos sebanyak RM3 juta.
Mengulas lanjut beliau berkata, kerja-kerja menaik taraf itu juga dijangka akan meningkatkan produktiviti dan kecekapan pihak Hospital Melaka.
“Selain itu, pelbagai perancangan boleh dirangka bagi memastikan hospital ini akan terus berkembang sesuai dengan keperluan semasa.
“Sistem perubatan kita semakin canggih, kalau hendak lakukan pembedahan atau prosedur tertentu di hospital pun memerlukan bekalan yang mencukupi, begitu juga pertambahan bangunan baharu yang memerlukan satu sistem elektrik yang stabil,” ujarnya. – KOSMO! ONLINE


Mahkamah: Lelaki tetak, tikam bekas kekasih direman 6 hari
Oleh KHAIRUL MOHD. ALI

1 September 2022, 4:51 pm
JOHOR BAHRU – Seorang lelaki warga tempatan ditahan reman selama enam hari kerana bertindak ganas menetak dan menikam bekas teman wanitanya selepas mangsa enggan meneruskan hubungan cinta bersama suspek.
Perintah reman terhadap suspek yang berusia 30 tahun itu dikeluarkan Penolong Pendaftar, Khalida Farhana Abu Bakar, di Mahkamah Majistret, di sini hari ini.
Tertuduh tiba ke pekarangan mahkamah pada pukul 8.30 pagi dengan lengkap berpakaian lokap berwarna ungu.
Ketua Polis Daerah Seri Alam, Superintenden Mohd. Sohaimi Ishak berkata, pihaknya mendapat maklumat berhubung kejadian tersebut oleh pengawal keselamatan sebuah kediaman pangsapuri di sekitar Masai, dekat sini pada pukul 1.44 petang, semalam.
Menurut beliau, pengadu memaklumkan terdengar pergaduhan di unit kediaman berkenaan sebelum mendapati suspek memegang pisau dan mangsa dalam keadaan berlumuran darah.
“Suspek bertindak mencederakan mangsa dengan menetak di beberapa bahagian badan dan menikam mangsa, menyebabkan mangsa luka di bahagian muka, lengan dan pergelangan tangan, selain cedera ditikam dibahagian rusuk.

“Siasatan awal mendapati suspek bertindak sedemikian kerana marah terhadap mangsa yang enggan meneruskan hubungan percintaan antara mereka,” katanya dalam satu kenyataan, di sini hari ini.
Tambah Mohd. Sohaimi, sehubungan itu, pihaknya menahan lelaki tersebut selain turut merampas pisau sepanjang 19 sentimeter yang digunakan dalam kejadian tersebut.
“Pemeriksaan awal ke atas suspek mendapati lelaki berkenaan mempunyai satu rekod lampau bersabit kesalahan jenayah.
“Kes ini akan disiasat mengikut Seksyen 326 Kanun Keseksaan yang memperuntukkan hukuman penjara sehingga 20 tahun beserta denda atau sebat,” jelasnya lanjut. – KOSMO! ONLINE


@De Dagang sasar jualan kasar cecah RM1.5 bilion
Oleh EDDY AQMAL MOHAMED HAMIDI

1 September 2022, 5:19 pm
PUTRAJAYA – Kerajaan melancarkan kempen Jualan Murah Keluarga Malaysia @De Dagang bermula bulan ini sehingga hujung tahun dalam usaha mengurangkan beban perbelanjaan rakyat dengan mempelbagaikan platform pembelian.
Pengerusi Pasukan Khas Jihad Tangani Inflasi, Tan Sri Annuar Musa berkata, kerajaan memberikan insentif seperti potongan harga, baucar diskaun, rebat dan baucar penghantaran kepada rakyat bagi mendorong lebih banyak pembelian secara online.
Menurut beliau, kempen itu selari dengan aspirasi pasukan berkenaan iaitu menurunkan kadar inflasi dan harga makanan, terutamanya menerusi Program Jualan Murah Keluarga Malaysia dengan sokongan Kementerian Kewangan (MOF).
Katanya, kempen tersebut dijangka memberi manfaat kepada 100,000 perniagaan tempatan yang mana 30,000 daripadanya adalah perniagaan baharu dengan Jumlah Jualan Kasar (GMV) yang disasarkan bakal melebihi RM1.5 bilion dengan menjana sebanyak 5 juta transaksi.
“Melalui kerjasama bersama rakan platform digital, kempen ini membolehkan rakyat berbelanja pada harga berpatutan seperti pembelian produk keperluan asas dan runcit, makanan dan perkakasan rumah yang boleh didapati dengan potongan diskaun sehingga 20 peratus.
“Pada masa sama ia membantu usahawan dalam sektor sasaran seperti produk-produk halal, hasil pertanian dan produk buatan Malaysia,” katanya dalam sidang akhbar di sini hari ini.

Annuar berkata, insentif-insentif yang ditawarkan melalui kempen itu boleh ditebus daripada 17 rakan platform digital tempatan seperti Bizapp, Kumoten, Lokein.com, Maybank, Rtist, SiteGiant, Wonderfly, InstanteStore, Jocom dan Kravve,
Ia juga akan turut disertai platform luar negara seperti Fave, FoodPanda, Grab, Lazada, OYO Hospitality, Shopee, dan TikTok.
“@De Dagang akan membantu usahawan yang mempunyai produk barangan buatan dan jenama Malaysia yang berpotensi untuk diekspot serta produk pelancongan dan kraf untuk mengguna pakai dan memanfaatkan platform digital.
“Kempen ini merupakan sebahagian daripada inisiatif Belanjawan 2022 menyalurkan manfaat dan sokongan kewangan bernilai RM300 juta kepada perniagaan tempatan melalui pelbagai platform e-Dagang dan e-Bayar yang bertujuan menambah baik keupayaan penjualan, sekaligus meningkatkan pendapatan mereka,” katanya. – KOSMO! ONLINE


Rosmah sempat lambai tangan kepada petugas media
Oleh KOSMO!

1 September 2022, 5:15 pm
KUALA LUMPUR – Datin Seri Rosmah Mansor telah meninggalkan kompleks Mahkamah Kuala Lumpur kira-kira pukul 4.45 petang tadi.
Rosmah yang menaiki sebuah kereta berwarna hitam sempat melambai tangan ke arah petugas media dan barisan peguamnya sebelum meninggalkan pekarangan mahkamah.
Terdahulu, Mahkamah Tinggi menjatuhkan hukuman penjara 10 tahun dan denda RM970 juta selepas didapati bersalah atas tiga pertuduhan rasuah berkaitan tenaga solar di sekolah luar bandar di Sarawak bernilai RM1.25 bilion.
Hakim Mohamed Zaini Mazlan menjatuhkan hukuman itu terhadap Rosmah, 71, selepas mendapati isteri bekas Perdana Menteri tersebut bersalah atas ketiga-tiga pertuduhan selain tertuduh gagal menimbulkan keraguan yang munasabah terhadap kes pendakwaan itu.
Sekiranya Rosmah gagal membayar jumlah denda itu dia boleh dipenjara lagi selama 30 tahun.
Dalam prosiding hari ini pendakwaan dikendalikan Timbalan-timbalan Pendakwa Raya Datuk Seri Gopal Sri Ram, Ahmad Akram Gharib, Mohamad Mustaffa P. Kunyalam, Nadia Mohd. Izhar dan Poh Yih Tinn.

Sementara pembelaan diwakili peguam Datuk Akberdin Abdul Kader, Datuk Jagjit Singh dan Azrul Zulkifli Stork.
Bagaimanapun mahkamah membenarkan permohonan Rosmah untuk menangguhkan hukuman sementara menunggu rayuan di Mahkamah Rayuan.-KOSMO! ONLINE


Selepas Ever Given, kapal Affinity V pula tersekat di Terusan Suez
Oleh KOSMO!

1 September 2022, 5:30 pm
KAHERAH – Sebuah kapal tangki minyak tersangkut di Terusan Suez untuk seketika semalam, kata beberapa pegawai sekali gus meningkatkan kebimbangan peristiwa kapal kargo MV Ever Given terkandas di laluan maritim global itu pada tahun lalu boleh berulang.
Kapal Affinity V terkandas di Terusan Suez pukul 7.15 malam (waktu tempatan), kata sumber keselamatan kepada agensi berita AFP, sambil menambah, trafik maritim bagaimanapun dapat dipulihkan selepas ‘tempoh masa yang singkat’.
Insiden itu berpunca daripada kerosakan teknikal pada kemudi yang mengakibatkan Affinity V hilang kawalan, demikian menurut Pihak Berkuasa Terusan Suez (SCA). Menurutnya, kapal tangki seberat 64,000 tan itu berjaya diapungkan semula.
SCA berkata, pihaknya telah menggerakkan lebih lima kenderaan penunda untuk operasi itu.
Menurut laman web Vessel Finder, kapal tangki mengibarkan bendera Singapura dan sepanjang 250 meter itu menuju ke Pelabuhan Yanbu di Arab Saudi.
Terusan Suez yang merupakan laluan perkapalan penting antara Asia dan Eropah, menyaksikan kira-kira 10 peratus daripada perdagangan maritim dunia.

Pada Tahun lepas, kapal tangki super, Ever Given terkandas ketika melintasi terusan itu semasa ribut pasir. Insiden itu mengganggu perdagangan dunia selama hampir seminggu.
Menurut SCA, Mesir kerugian antara AS$12 juta (RM53.8 juta) hingga AS$15 juta (RM67.2 juta) setiap hari akibat penutupan Terusan Suez, manakala penanggung insurans menganggarkan perdagangan maritim global mengalami kerugian berbilion-bilion dolar setiap hari.
Presiden Mesir, Abdel Fattah al-Sisi meluluskan projek pada Mei lalu untuk meluaskan dan mendalamkan bahagian selatan terusan di mana Ever Given tersekat. – AFP


Wisma Putra prihatin nasib 2,500 banduan Malaysia di luar negara
Oleh AMREE AHMAD

1 September 2022, 5:24 pm
PUTRAJAYA – Kementerian Luar memberi jaminan bahawa pihaknya sentiasa prihatin dengan nasib lebih 2,500 banduan Malaysia yang berada dalam penjara di seluruh dunia.
Menterinya, Datuk Seri Saifuddin Abdullah menegaskan, Wisma Putra turut memantau aspek kebajikan tahanan terbabit yang menghuni kira-kira 40 buah penjara di luar negara.
“Saya sendiri semalam bertemu Menteri Kewangan (Tengku Datuk Seri Zafrul Tengku Aziz) bincang amat dalam mengenai isu banduan ini,” katanya pada sidang akhbar di sini hari ini.
Terdahulu, beliau membentangkan Kad Laporan Setahun Kementerian Luar bersempena genap setahun dilantik ke jawatan itu dalam jemaah Kabinet Datuk Seri Ismail Sabri Yaakob.
Media tempatan pada awal tahun lepas ada melaporkan rayuan ahli kumpulan band muzik tempatan Fotograf, Sham Ahmad mengenai isu banduan Malaysia di penjara negara asing.
Ia susulan banyak kes tahanan terutama beragama Islam tidak dilayan sewajarnya dari aspek makanan halal dan ibadah harian selain kurang dikunjungi wakil daripada kedutaan sendiri.

Mengulas lanjut, Saifuddin menjelaskan bahawa, isu tahanan rakyat Malaysia di luar negara akan dijadikan antara lima tumpuan utama gerak kerja oleh Wisma Putra pada tahun depan.
“Saya turut mengadu kepada Menteri Kewangan kerana kerja konsular amat dekat dengan rakyat kita yang ada masalah di luar negara tetapi Wisma Putra tidak cukup dana,” katanya.
Justeru, beliau berharap menerusi pembangunan sistem e-Konsular versi 3.0 kelak akan dapat memudahkan Wisma Putra dalam memberikan perkhidmatan lebih pantas dan berkesan.
Inisiatif jangka panjang itu ujarnya, bakal melancarkan pengurusan dokumentasi rasmi warga Malaysia di seluruh dunia seperti surat pengesahan kematian untuk proses pengebumian. – KOSMO! ONLINE


Permohonan PVIP Malaysia dibuka 1 Oktober ini – Hamzah
Oleh MOHD. HUSNI MOHD. NOOR

1 September 2022, 5:05 pm
PUTRAJAYA – Kerajaan menyasarkan sekurang-kurangnya 1,000 peserta bagi tahun pertama
Program Visa Premium (PVIP) Malaysia yang akan dibuka untuk permohonan mulai 1 Oktober depan.
Menteri Dalam Negeri, Datuk Seri Hamzah Zainuddin berkata, jumlah penyertaaan itu sekali gus akan menjana kutipan hasil sebanyak RM200 juta dan simpanan tetap sehingga RM1 bilion kepada kerajaan.
Beliau berkata, pihaknya yakin PVIP Malaysia mampu menarik lebih banyak pelaburan langsung asing (FDI)-kepada negara sekaligus meningkatkan peluang pekerjaan kepada rakyat tempatan.
“Di samping itu, permintaan mata wang Ringgit Malaysia juga akan meningkat dan
nilainya akan mengukuh berbanding mata wang negara asing menerusi pengenalan program itu.
“Program ini adalah yang pertama seumpamanya diperkenalkan oleh kerajaan malah konsep sama
turut dilaksanakan di beberapa negara lain termasuk Thailand, Singapura dan Portugal,” katanya pada sidang akhbar mengenai PVIP) Malaysia di sini, hari ini.
Ujar beliau, program itu telah dipersetujui oleh Kabinet pada 17 Ogos lalu iaitu satu program baharu yang berkonsepkan Residensi Melalui Pelaburan khusus bagi memacu pertumbuhan ekonomi, menjana hasil pendapatan negara dan membuka lebih banyak peluang pekerjaan kepada rakyat tempatan.

Hamzah berkata, PVIP Malaysia menyasarkan hartawan global dari semua negara asing, kecuali Israel dan negara-negara yang tidak mempunyai hubungan diplomatik dengan Malaysia malah, peserta program ini tidak layak memohon atau menukar taraf kepada Warganegara Malaysia.
Menurutnya, pihaknya meletakkan 15 syarat utama bagi permohonan program itu termasuk menyemukakan bukti pendapatan sekurang-kurangnya RM40,000 sebulan atau RM480,000 secara tahunan selain pemilikan akaun simpanan tetap sekurang-kurangnya RM1,000,000 dan tiada pengeluaran dibenarkan ke atas nilai prinsipal.
“Pengeluaran sebanyak 50 peratus daripada nilai prinsipal dibenarkan selepas setahun menyertai program ini bagi tujuan pembelian hartanah, kesihatan dan pendidikan.
“Peserta juga dibenarkan membawa tanggungan seperti pasangan, anak-anak, ibu bapa dan ibu bapa mertua termasuk dibenarkan untuk membawa pembantu rumah warga asing,” katanya. – KOSMO! ONLINE


DBKL kukuhkan kerjasama dengan Tokyo Metropolitan Government
Oleh KAMARIAH KHALIDI

1 September 2022, 5:12 pm
PUTRAJAYA – Langkah-langkah tindak balas perubahan iklim ekstrem menjadi agenda utama yang ditekankan menerusi kerjasama yang terjalin di antara Dewan Bandaraya Kuala Lumpur (DBKL) dan Tokyo Metropolitan Government (TMG).
Menteri Wilayah Persekutuan, Datuk Seri Shahidan Kassim berkata, surat hasrat (LoI) yang ditandatangani oleh kedua-dua pihak itu bakal mengukuhkan lagi kerjasama untuk menjadikan hubungan tersebut bermanfaat bagi penduduk di kedua-dua bandar iaitu Kuala Lumpur dan Tokyo.
Menurutnya, antara lain TMG dan DBKL bersetuju untuk terlibat dalam pertukaran praktikal serta kerjasama menerusi bidang pembangunan infrastruktur bandar dan infrastruktur penuaan (aging infrastructure); langkah-langkah alam sekitar bandar dan perkara berkaitan cabaran teknologi bandar.
“Hari ini kita tanda tangan LoI di antara Kuala Lumpur dan Tokyo, banyak perkara yang diberi perhatian terutamanya mengenai pengurangan pelepasan karbon yang sekarang ini menjadi agenda dunia terutamanya berhubung perubahan iklim.
“Kita juga ada berbincang mengenai mitigasi banjir berkaitan ‘underground storage’ yang dilaksanakan di Tokyo dan ini merupakan sesuatu yang baharu bagi kita,” katanya.
Beliau berkata demikian kepada pemberita selepas majlis menandatangani LoI di antara TMG dan DBKL serta taklimat berkaitan SMART Control Centre di Menara Sri Wilayah hari ini.

Terdahulu, DBKL menerima lawatan kerja daripada 13 delegasi TMG selama tiga hari bermula semalam sehingga esok dengan diketuai oleh Gabenor Tokyo, Koike Yuriko.
Selain itu, katanya, delegasi TMG turut dibawa untuk melihat dan diberi taklimat berkaitan SMART Control Centre.
“Mereka juga datang untuk melihat SMART tunnel yang merupakan sesuatu yang baharu bagi mereka selain ingin mengetahui dengan lebih lanjut tentang kegunaan terowong berkenaan bagi tujuan trafik dan banjir,”
Justeru Shahidan berharap jalinan kerjasama itu dapat menangani isu-isu berkaitan perubahan iklim ekstrem selain terus menggalakkan pertukaran dalam bidang-bidang lain yang dipersetujui.- KOSMO! ONLINE


232 kes lewat daftar kelahiran di Terengganu
Oleh KAMALIZA KAMARUDDIN

1 September 2022, 4:46 pm
KUALA TERENGGANU – Tabiat segelintir ibu bapa di Terengganu yang gemar melengah-lengahkan pendaftaran bayi mereka menggusarkan Jabatan Pendaftaran Negara (JPN) negeri.
Pengarah JPN Terengganu, Mohamad Nasir Kareem berkata, sebanyak 232 kes kelewatan pendaftaran sijil kelahiran telah direkodkan di negeri ini dalam tempoh tujuh bulan pertama tahun ini.
Beliau berkata, ia dianggap agak tinggi kerana melibatkan purata 33 kes pada setiap bulan sejak Januari lalu.
“Antara alasan popular yang sering diberi berhubung kelewatan pendaftaran sijil kelahiran tersebut di cawangan JPN terdekat ialah ketiadaan kenderaan dan wang serta masalah keluarga.
“Apa pun kebanyakannya cuma alasan untuk menutup sikap mereka yang suka mengambil mudah tanpa sedar ia mungkin memberi kesukaran kepada anak itu pada masa depan,” katanya di sini hari ini.
Mohamad Nasir berkata, JPN Terengganu pernah menerima kes individu berusia lebih 60 tahun baru mendaftarkan kelahiran lewat bagi dirinya sendiri pada tahun 2010.

Tambah beliau, kelewatan pendaftaran kelahiran berkenaan sebelum itu telah menyebabkan individu tersebut tiada identiti diri sekali gus memberi kesukaran terhadap dalam menjalani kehidupan seharian.
“Kelewatan pendaftaran kelahiran akan menyebabkan banyak kesukaran apabila kemasukan ke hospital dan kematian serta keciciran persekolahan, urusan pembankan dan perkahwinan,” katanya . – KOSMO ONLINE


Dakwaan Lokman Adam disifatkan sebagai tidak berasas
Oleh EDDY AQMAL MOHAMED HAMIDI

1 September 2022, 4:19 pm
PUTRAJAYA – Tindakan bekas ahli Majlis Kerja Tertinggi (MKT) UMNO, Datuk Lokman Noor Adam yang mendakwa terdapat perjanjian di antara Perdana Menteri, Datuk Seri Ismail Sabri Yaakob dan Tan Sri Muhyiddin Yassin berhubung beberapa perkara dilihat sebagai tidak berasas.
Pegawai Khas di Pejabat Perdana Menteri, Dr. Kamarul Zaman Yusoff berkata, beliau telah diarahkan oleh Perdana Menteri sendiri untuk membuat satu laporan polis hari ini berhubung dakwaan tersebut yang disifatkan sebagai berniat jahat.
“Kita dapati bahawa beliau (Lokman) telah membuat fitnah yang amat jahat dengan mendakwa bahawa perjanjian pembentukan kerajaan di antara Perdana Menteri dan Tan Sri Muhyiddin Yassin mengandungi beberapa butiran yang tidak benar.
“Dia (Lokman) kata pada butiran kesembilan terdapat perjanjian agar kes mahkamah Datuk Seri Zahid Hamidi dan Datuk Seri Najib Tun Razak disegerakan manakala pada butiran ketujuh pula didakwa ada perjanjian untuk tidak menukar peguam negara. Itu tidak benar,” katanya.
Beliau berkata demikian kepada pemberita ketika ditemui di pekarangan Ibu Pejabat Polis Daerah (IPD) Putrajaya di sini hari ini.
Jelas Kamarul Zaman, dakwaan tersebut adalah tidak benar sama sekali kerana pada butiran ketujuh di dalam perjanjian itu hanya menyebut mengenai aku janji untuk mengekalkan pelantikan ahli-ahli parti Perikatan Nasional dalam badan-badan berkanun dan syarikat-syarikat berkaitan kerajaan sahaja.

“Pada butiran kesembilan di dalam perjanjian kesefahaman yang sebenar pula hanyalah aku janji untuk mengagihkan peruntukan khas Perdana Menteri mengikut peruntukan tertentu yang telah dipersetujui.
“Jadi memang tidak ada di mana-mana butiran dalam perjanjian tersebut kedua-dua dakwaan jahat dan liar yang dibuat oleh Lokman Noor Adam,” tegas beliau.
Tambah Kamarul Zaman, pihaknya berpendapat bahawa saranan Lokman agar UMNO mengambil tindakan disiplin terhadap Ismail Sabri kerana terdapat campur tangan dalam sistem perundangan dan Jabatan Peguam Negara adalah sangat tidak berasas.
“Malah kita berpendapat bahawa beliau (Lokman) lah yang sepatutnya dihadapkan ke Lembaga Disiplin kerana membuat satu tuduhan yang amat liar dan tidak berasas terhadap Perdana Menteri yang juga merupakan Naib Presiden UMNO.
“Satu laporan polis berhubung perkara ini telah pun dibuat jadi kita tunggu tindakan seterusnya. Diharapkan rakyat mendapatkan berita daripada sumber yang sahih dan jika ada perjanjian sedemikian, tunjukkanlah bukti, jangan cakap kosong,” katanya.
Sementara itu, Ketua Polis Daerah Sepang, Asisten Komisioner Wan Kamarul Azran Wan Yusof ketika dihubungi mengesahkan telah menerima laporan tersebut yang dipanjangkan kepadanya dari IPD Putrajaya untuk tindakan selanjutnya. – KOSMO! ONLINE


Mahkamah: Rosmah sebak, menangis merayu belas ihsan sebelum hukuman
Oleh NUZULSHAM SHAMSUDDIN

1 September 2022, 4:09 pm
KUALA LUMPUR – Datin Seri Rosmah Mansor kelihatan sebak dan menitiskan air mata memohon Mahkamah Tinggi di sini bersikap belas ihsan dan lebih berperikemanusian dalam menentukan hukuman terhadapnya.
Ketika diberikan peluang untuk bercakap dan merayu beliau mengatakan tidak pernah meminta rasuah atau menyeleweng wang dari mana-mana pihak.
“Tolong belas ihsan, ini boleh berlaku kepada saya, ia boleh berlaku kepada sesiapa sahaja, kepada isteri anda, anak anda atau sesiapa sahaja pada masa hadapan. Mereka telah lakukannya (hukum) kepada suami saya agar kami menanggung sengsara.
“Kami sedang menanggung sengsara, anak-anak saya sengsara. Tolong lihat saya sebagai seorang wanita kini yang terpaksa memikul tugas seorang bapa. Tolong jadi lebih berperikemanusiaan,” ujarnya dalam nada sebak selain turut mengatakan mahu meninggalkan mahkamah dengan memori baik terhadap sistem keadilan.
Katanya, dia juga menyerahkan segalanya kepada Allah yang bagi menentukan yang mana betul dan yang mana salah.
Terdahulu, Mahkamah Tinggi mendapati Rosmah, 71, bersalah atas pertuduhan meminta rasuah RM187.5 juta dan menerima RM6.5 juta melalui bekas pegawai khasnya, Datuk Rizal Mansor berhubung projek pembekalan dan pemasangan tenaga solar di sekolah luar bandar di Sarawak. – KOSMO! ONLINE


IMF muncul selamatkan negara muflis Sri Lanka
Oleh KOSMO!

1 September 2022, 4:28 pm
COLOMBO – Negara muflis Sri Lanka akan menerima pelan penyelamatan bersyarat berjumlah AS$2.9 bilion (RM13 bilion) untuk memulihkan kewangannya, kata Dana Kewangan Antarabangsa (IMF) hari ini susulan krisis ekonomi yang menyaksikan Presiden negara itu diusir keluar.
Kekurangan makanan, bahan api dan ubat di samping catuan bekalan elektrik dan lonjakan inflasi menghimpit Sri Lanka selama berbulan-bulan selepas krisis tukaran asing menyebabkan pengimport gagal membayar untuk barangan utama
Tunjuk perasaan besar-besaran menggegarkan negara itu Julai lalu dengan rakyat menyerbu kediaman rasmi Presiden ketika itu, Gotabaya Rajapaksa. Beliau kemudian melarikan diri dan mengemukakan surat perletakan jawatan dari Singapura.
Lembaga IMF perlu memuktamadkan persetujuan hari ini yang memerlukan Sri Lanka mendapat persetujuan pemiutang-pemiutang untuk menstruktur semula hutang asing Colombo berjumlah AS$51 bilion (RM228.7 bilion).
“Objektif program dana penyelamatan baharu ini adalah untuk memulihkan kestabilan makroekonomi dan kelestarian hutang Sri Lanka,” kata IMF dalam satu kenyataan selepas perbincangan sembilan hari yang diadakan di Colombo.
China selaku pemberi pinjaman terbesar kepada Sri Lanka setakat ini enggan menarik balik tawaran untuk memberikan lebih banyak pinjaman kepada berbanding menstruktur semula hutang Clombo.

Menurut IMF, Sri Lanka bersetuju untuk menambah pendapatan, memansuhkan subsidi dan membina semula rizab mata wang asingnya yang hampir kehabisan.
Pada minggu ini pula, Presiden Ranil Wickremesinghe mengumumkan kenaikan cukai seterusnya bersama pembaharuan besar-besaran sebagai sebahagian usaha untuk mengawal hutang negara.
Krisis ekonomi Sri Lanka bermula apabila negara itu kehabisan simpanan tukaran asingnya untuk membeli barangan yang diperlukan bagi memastikan ekonomi negara berjalan lancar. – AFP


Bot karam: Guna pencen penakat untuk badal haji arwah suami
Oleh TOREK SULONG

1 September 2022, 4:35 pm
PASIR PUTEH – Isteri kepada salah seorang daripada lima mangsa bot karam di perairan Pulau Redang, Terengganu bulan lalu berazam untuk menggunakan wang pengurusan jenazah dan pencen penakat Pertubuhan Keselamatan Sosial (Perkeso) milik suami untuk kegunaan badal haji pada tahun depan.
Badal haji bermaksud ibadah haji yang diupah kepada seseorang untuk dilaksanakan sebagai ganti kerana halangan tertentu seperti sakit, uzur atau kematian ke atas orang yang perlu mengerjakan haji.
Rosainy Mohd. Zin, 47, yang merupakan Pembantu Tadbir di Sekolah Kebangsaan (SK) Kampung Sepulau berkata, wang tersebut juga untuk kerja-kerja kebajikan bagi pihak arwah suaminya, Raja Zainudin Raja Ibrahim, 49,.
“Selain itu, wang pencen penakat dan Faedah Orang Tanggungan akan digunakan untuk pengurusan keluarga serta keperluaan tiga anak yang berusia 10 hingga 15 tahun. Arwah dahulunya bekerja sebagai pemandu bas ekspres sebelum berhenti untuk menjaga keluarga.
“Selain itu, arwah juga sering berjemaah di surau berdekatan rumah. Dia juga dia gemar turun ke laut sekadar memenuhi minatnya untuk menangkap dan memancing ikan,” katanya ketika ditemui pemberita selepas majlis penyampaian sumbangan Perkeso di rumahnya di Perumahan Taman Jaya, Cherang Ruku di sini hari ini.
Dalam kejadian pada 8 Ogos lalu, Raja Zainudin, Mohd. Nazri Abu Bakar, 48, Zulkifli Umar, 48, dan tekong bot, Saludin Ismail,50, lemas selepas bot yang dinaiki mereka dipukul ombak besar setinggi lebih dua meter sehingga berputar apabila sauh yang dilabuhkan tercabut.

Dalam kejadian itu, hanya seorang mangsa, Muhammad Kamaruddin Yudi, 31, yang selamat apabila sempat berpaut pada penutup tong ikan dan pelampung bubu sebelum terapung di tengah lautan selama 14 jam.
Sementara itu, isteri kepada Mohd. Nazri, Hazida Fouzi, 44, berkata, dia juga mahu membuat badal haji untuk suaminya yang meninggal dunia dalam kejadian itu.
Menurutnya, wang tersebut juga akan digunakan untuk perbelanjaan sekolah dua anaknya yang masih bersekolah.
“Saya tidak berkerja dan kehilangan suami yang menjadi tunggak ekonomi keluarga amat dirasai. Bagaimanapun, saya bersyukur apabila dua orang anak berusia 18 dan 22 tahun turut membantu mengukuhkan kewangan keluarga,” katanya. – KOSMO! ONLINE


Ladang kelapa sawit: Mayat bukan mangsa bunuh tetapi kemalangan
Oleh NIK NUR IZZATUL HAZWANI NIK ADNAN

1 September 2022, 4:12 pm
DUNGUN – Siasatan awal polis percaya mayat kesan kelar dileher di sebuah ladang kelapa sawit Felda Kerteh 6 di sini pada Isnin lalu berkemungkinan disebabkan kemalangan.
Ketua Polis Daerah Dungun, Superintendan Baharudin Abdullah berkata, ia berikutan penemuan beberapa petunjuk kira-kira 650 meter dari lokasi kejadian.
“Kita berjaya menemui motosikal jenis Modenas Kriss yang dipercayai dinaiki mangsa sewaktu kejadian.
“Motosikal itu dijumpai dalam keadaan terbalik selain kesan tayar pada kawasan berbukit dan tidak rata menunjukkan ia telah tergelincir sebelum kejadian.
“Selain itu, sebatang pemotong buah kelapa sawit dengan kesan darah pada bahagian sabit juga ditemui,” katanya kepada Kosmo! di sini hari ini.
Baharudin berkata, banyak kesan tompokan darah juga dikesan dari lokasi motosikal hingga mayat lelaki itu dijumpai.

Jelas beliau, setakat ini, polis percaya mangsa berusia 42 tahun berkenaan berkemungkinan terlibat kemalangan sewaktu menunggang motosikal sebelum lehernya terkena sabit pemotong buah kelapa sawit dibawanya.
Sehubungan itu, setakat ini, kes diklasifikasikan sebagai kematian mengejut. Sabit yang berlumuran darah itu telah dihantar ke Jabatan Kimia untuk dianalisis.
Kosmo! Online Selasa lalu melaporkan seorang pengurus ladang yang dalam perjalanan pulang ke rumah tergamam menemui mayat lelaki terbaring di ladang kelapa sawit. – KOSMO! ONLINE


Rosmah dihukum penjara 10 tahun, denda RM970 juta
Oleh KOSMO!

1 September 2022, 4:22 pm
KUALA LUMPUR – Datin Seri Rosmah Mansor dihukum penjara 10 tahun dan denda RM970 juta oleh Mahkamah Tinggi di sini sebentar tadi selepas dapati bersalah atas tiga pertuduhan rasuah berkaitan tenaga solar di sekolah luar bandar di Sarawak bernilai RM1.25 bilion.
Hakim Mohamed Zaini Mazlan menjatuhkan hukuman itu terhadap Rosmah, 71, selepas mendapati isteri bekas Perdana Menteri tersebut bersalah atas ketiga-tiga pertuduhan selain tertuduh gagal menimbulkan keraguan yang munasabah terhadap kes pendakwaan itu.
Sekiranya Rosmah gagal membayar jumlah denda itu dia boleh dipenjara lagi selama 30 tahun.
Dalam prosiding hari ini pendakwaan dikendalikan Timbalan-timbalan Pendakwa Raya Datuk Seri Gopal Sri Ram, Ahmad Akram Gharib, Mohamad Mustaffa P. Kunyalam, Nadia Mohd. Izhar dan Poh Yih Tinn.
Sementara pembelaan diwakili peguam Datuk Akberdin Abdul Kader, Datuk Jagjit Singh dan Azrul Zulkifli Stork.
Bagaimanapun mahkamah membenarkan permohonan Rosmah untuk menangguhkan hukuman sementara menunggu rayuan di Mahkamah Rayuan.

Mengikut pertuduhan pertama, Rosmah, 71, didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada bekas Pengarah Urusan Jepak Holdings Sdn. Bhd, Saidi Abang Samsudin.
Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.
Bagi pertuduhan kedua, beliau didakwa menerima rasuah berjumlah RM1.5 juta daripada Saidi sebagai upah membantu Jepak Holdings mendapatkan projek itu di No 11, Jalan Langgak Duta, Taman Duta , pada 7 September 2017.
Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta sama.
Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana yang lebih tinggi.
Bagi pertuduhan ketiga, Rosmah didakwa menerima suapan RM5 juta daripada Saidi menerusi Rizal kerana membantu Jepak Holdings mendapatkan projek serupa di tempat yang sama di Jalan Langgak Duta. – KOSMO! ONLINE


Rugi RM30,000, kebun pisang dimusnah gajah liar
Oleh NIK NUR IZZATUL HAZWANI NIK ADNAN

1 September 2022, 3:35 pm
KEMAMAN – Tiga pekebun pisang berputih mata selepas tanaman diusahakan sejak tiga tahun lalu musnah sekelip mata akibat serangan gajah liar di Kampung Air Putih di sini hari ini.
Mereka kerugian lebih RM30,000 selepas hampir 500 batang pokok pisang mereka dimusnahkan gajah liar terbabit dalam kejadian awal pagi berkenaan.
Salah seorang pekebun, Zulkifili Mohd. Sabri, 46, berkata, dia dan dua rakannya menyedari kemusnahan tersebut sewaktu mahu membersihkan kebun pisang berkenaan pada pukul 7.30 pagi.
“Luluh hati tengok tanaman yang kami usahakan hari-hari sejak tiga tahun lalu rosak sekelip mata.
“Bersepah kebun kami dengan banyak daun dan batang pisang menyembah bumi selain penemuan beberapa kesan tapak kaki dan najis gajah,” katanya ketika ditemui Kosmo! di kebun pisanya di Kampung Air Putih di sini hari ini.
Mohd. Sebili Kassim, 64, pula berkata, dia yang telah kehabisan modal lebih RM10,000 buntu memikirkan nasibnya selepas ini.

“Tahun lalu pokok pisang saya diserang beruang, kali ini diserang gajah pula,” katanya. – KOSMO! ONLINE


‘Personal shopper’ ditahan, polis rampas ketamin RM611,515
Oleh NOR AZIAH MAT NOH

1 September 2022, 3:23 pm
PETALING JAYA – Seorang ‘personal shopper’ ditahan kerana disyaki terlibat aktiviti pengedaran dadah sebelum polis berjaya merampas ketamin seberat 11.5 kilogram (kg) bernilai RM611,515 menerusi serbuan berasingan, di sini pada Ahad lalu.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, suspek lelaki yang menaiki kereta jenis Proton Saga itu ditahan dekat Jalan Gasing, Seksyen 10, di sini pada pukul 3.30 petang.
“Pemeriksaan di tempat duduk belakang kereta turut menemui sebuah beg yang mempunyai 3 kg serbuk putih dadah disyaki ketamin.
“Susulan itu, polis menjalankan serbuan di rumah sewa lelaki warga tempatan berusia 34 tahun berkenaan di Jalan Persiaran You City, Cheras pada pukul 5.18 petang” katanya dalam sidang akhbar di Ibu Pejabat Polis Daerah (IPD) Petaling Jaya, di sini hari ini.
Menurut Fakhruddin, pemeriksaan di rumah terbabit menemui tujuh peket plastik berwarna merah serta hitam mengandungi ketamin seberat 8.5 kg di atas meja ruang tamu kediaman berkenaan menjadikan nilai keseluruhan rampasan berjumlah RM611,515.
Jelasnya, polis turut merampas satu unit mesin pembungkusan vakum, dua alat penimbang, sebuah bekas acuan plastik, alat penapis dan bungkusan plastik disyaki digunakan untuk membungkus dadah.

“Kita sedang menyiasat sama ada suspek bergerak secara solo atau berkumpulan susulan suspek mempunyai rekod pengedaran dadah.
“Suspek kini ditahan reman selama tujuh hari bagi membantu siasatan di bawah Seksyen 39(b) Akta Dadah Berbahaya 1952,” ujarnya. – KOSMO! ONLINE


9 negeri di Semenanjung alami cuaca buruk
Oleh HARRITH HISHAM

1 September 2022, 3:28 pm
PETALING JAYA – Cuaca buruk meliputi ribut petir dan hujan lebat dijangka melanda sembilan negeri di Semananjung petang ini.
Jabatan Meteorologi (MetMalaysia) memaklumkan keadaan itu dijangka berlarutan sehingga pukul 5 petang nanti.
“Ia melibatkan keseluruhan kawasan Perlis dan beberapa di Kedah iaitu Kubang Pasu, Kota Setar, Pokok Sena, Padang Terap, Sik dan Baling.
“Perak hanya tertumpu di Hulu Perak sementara Kelantan melibatkan Jeli dan Kuala Krai,” katanya hari ini.
Bagi Terengganu, cuaca buruk diramalkan melanda Hulu Terengganu dan Dungun, manakala di Pahang hanya melibatkan Bentong.
Turut terlibat iaitu Kuala Selangor, Hulu Selangor, Gombak, Petaling dan Hulu Langat di Selangor serta seluruh Kuala Lumpur.

“Negeri Sembilan pula membabitkan Jelebu, manakala Johor melibatkan Mersing, Kulai, Kota Tinggi dan Johor Bahru,” ujarnya. – KOSMO! ONLINE


Tiada sidang khas pinda Perlembagaan Negeri P. Pinang, Perkara 14A
Oleh SAFINA RAMLI

1 September 2022, 3:17 pm
GEORGE TOWN – Kerajaan Negeri Pulau Pinang berpendirian Perkara 14A akan kekal seperti sedia ada dan tidak akan ada sebarang sidang khas untuk meminda Perlembagaan Negeri berkenaan Undang-undang Anti-Lompat Parti.
Ketua Menteri, Chow Kon Yeow berkata, cadangan Pengerusi Kebangsaan DAP, Lim Guan Eng agar Dewan Undangan Negeri (DUN) Pulau Pinang mengadakan sidang khas pada penghujung September ini untuk meminda Perlembagaan Negeri Pulau Pinang berkaitan perkara tersebut tidak boleh dipertahankan.
Menurutnya, jika diteruskan pasti akan merugikan para pengundi di Pulau Pinang.
“Saya mengambil kesempatan ini untuk menyatakan dan mengulangi keputusan Majlis Mesyuarat Kerajaan Negeri Pulau Pinang pada 5 Ogos lalu bahawa Perkara 14A akan kekal seperti sedia ada dan tidak akan ada sebarang sidang khas untuk meminda Perlembagaan Negeri Pulau Pinang berkenaan dengan Perkara 14A,” katanya dalam kenyataan di sini hari ini.
Sebelum ini, Guan Eng menggesa supaya Sidang Khas Dewan Undangan Negeri (DUN) Pulau Pinang diadakan pada penghujung September ini bagi membolehkan perlembagaan negeri Pulau Pinang berhubung Undang-undang Anti-Lompat Parti diselaraskan dengan Perlembagaan Persekutuan.
Mengulas lanjut Kon Yeow berkata, ini adalah fakta bahawa Perkara 14A memperuntukkan, antara lain, pemecatan daripada parti politik sebagai alasan untuk mengosongkan kerusi Dewan Undangan Negeri Pulau Pinang yang berkenaan.

“Walaupun pemecatan tidak diperuntukkan dalam Perlembagaan Persekutuan Terpinda, perlu diingatkan bahawa Perkara 14A telah digubal dan diluluskan (termasuk pemecatan) dengan lebih daripada 2/3 majoriti di Dewan Undangan Negeri Pulau Pinang pada tahun 2012.
“Ini telah dilakukan pada masa semua orang termasuk saya dan Guan Eng menyedari sepenuhnya keputusan Mahkamah Agung 1992 mengenai hak seseorang untuk berpersatuan di bawah Perkara 10(1)(c) Perlembagaan Persekutuan ketika itu,” katanya.
Kon Yeow berkata, sebelum Perlembagaan Persekutuan telah dipinda, empat individu telah mengambil tindakan undang-undang untuk mencabar kesahihan Perkara 14A. – KOSMO! ONLINE


Budak empat tahun bawa senjata berisi peluru hidup ke sekolah
Oleh KOSMO!

2 September 2022, 10:00 pm
AUSTIN, TEXAS – Seorang kanak-kanak berusia empat tahun di Texas didapati membawa senjata berisi peluru ke sekolah, lapor laman berita Wion News semalam.
Dalam kejadian di Texas, seorang kakitangan sekolah yang sebelum ini bekerja sebagai anggota polis meminta bantuan untuk menasihati murid berusia empat tahun itu kerana memiliki pistol berpeluru di kawasan sekolah, demikian menurut polis. Senjata itu kemudian dirampas oleh polis.
Bapanya yang berusia 30 tahun ditahan serta didakwa kerana meninggalkan dan membahayakan seorang kanak-kanak dengan memberikannya senjata.
Dalam kes lain, senjata penuh peluru dan pistol tidak berpeluru ditemui di dalam beg galas milik seorang pelajar berusia tujuh tahun pada Isnin lalu di sebuah sekolah di bandar Cochiase, Arizona, demikian menurut pejabat sherif. – Agensi


Rumah terbakar hanya setengah jam, mangsa rugi hampir RM50,000
Oleh AIMUNI TUAN LAH

2 September 2022, 9:41 pm
GUA MUSANG – Sebuah keluarga tinggal sehelai sepinggang selepas keseluruhan rumah mereka musnah dalam kebakaran di Kampung Star Baru di sini hari ini.
Kejadian berlaku kira-kira pukul 4 petang semasa mangsa, Wahab Mokhtar, 55, bersama isteri dan tiga cucu tiada di rumah.
Menurut Wahab, kebakaran dipercayai berpunca dari sebuah bilik sebelum api merebak dengan cepat sehingga memusnahkan rumahnya dalam tempoh setengah jam.
“Mengikut cerita penduduk kampung, mereka melihat kawasan rumah kami berasap sebelum api terus marak.
“Kebakaran itu menyebabkan kami tinggal sehelai sepinggang dan kerugian hampir RM50,000 apabila kesemua barangan rumah seperti peralatan elektrik termasuk peti ais dan televisyen hangus,” katanya ketika ditemui pemberita di lokasi kejadian hari ini.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, pihak bomba menerima panggilan kecemasan berhubung kejadian itu pada pukul 4.37 petang.

Katanya, seramai sembilan anggota dan dua jentera dari Balai Bomba dan Penyelamat Gua Musang bergegas ke lokasi kejadian yang terletak 40 kilometer dari balai.
“Semasa anggota bomba tiba di lokasi kejadian kira-kira pukul 5 petang, keseluruhan rumah berkenaan sudah hangus. Bagaimanapun, api berjaya dikawal 15 minit kemudian dan punca kebakaran masih dalam siasatan,” katanya. – KOSMO! ONLINE


Thailand akan proses minyak masak terpakai jadi bahan api pesawat
Oleh KOSMO!

2 September 2022, 10:30 pm
BANGKOK – Sebuah projek untuk menghasilkan bahan api penerbangan daripada minyak masak terpakai di Thailand menerima pelaburan 10 bilion baht (RM1.2 bilion), lapor laman berita Thaiger semalam.
Jika semuanya berjalan seperti yang dirancang, produk itu boleh didapati untuk dibeli pada suku keempat tahun 2024.
Pegawai daripada syarikat petroleum Bangchak Corporation Plc (BCP), BBGI Plc dan Thanachok Oil Light telah menandatangani kertas kerja untuk merealisasikan impian menghasilkan bahan api penerbangan mampan (SAF).
BCP akan memegang 51 peratus kepentingan dalam usaha niaga itu, Thanachok Oil Light sebanyak 29 peratus, manakala BBGI akan memegang 20 peratus kepentingan.
Untuk mencapai kejayaan tersebut, ia memerlukan minyak masak terpakai daripada rakyat Thailand.
Orang ramai akan dijemput untuk membawa minyak masak terpakai mereka ke 2,000 lokasi di seluruh negara di mana mereka boleh menjualnya kepada BCP.

Minyak masak terpakai juga akan dikutip daripada industri makanan Thailand termasuk restoran makanan segera di negara itu.
Industri makanan menghasilkan sekitar 17 juta liter minyak masak terpakai setiap bulan, cukup untuk menghasilkan 1,000 liter bahan api bio-jet setiap hari.
Projek yang pertama seumpamanya di Thailand itu akan menerima pelaburan awal antara 8 bilion baht (RM974.5 juta) hingga 10 bilion baht (RM1.2 bilion), kata Ketua Pegawai Eksekutif dan Presiden BCP, Chaiwat Kovavisarat.
Menurut beliau, BCP sedang bekerjasama dengan syarikat di Itali untuk membangunkan teknologi bagi menukar minyak masak terpakai kepada bahan api jet. – Agensi


Berhenti amal petua kencing pada sengatan obor-obor
Oleh KOSMO!

2 September 2022, 11:30 pm
LONDON – Penduduk Britain digesa untuk berhenti membuang air kecil pada  kesan sengatan obor-obor yang kononnya mujarab bagi menghilangkan bisa, lapor portal berita MailOnline, kelmarin.
Pakar-pakar  mengeluarkan amaran serius mengenai mitos popular bahawa air kencing membantu meredakan kesakitan disengat obor-obor.
Pihak London Aquarium menafikan mitos bahawa sengatan obor-obor paling baik dirawat dengan air kencing. Penafian itu disiarkan  selepas tinjauan baharu mendapati hampir satu pertiga rakyat Britain masih percaya mitos tersebut adalah benar.
London Aquarium menggesa orang awam untuk mengelakkan cecair badan mereka sendiri atau keluarga atau rakan dan sebaliknya membilas bahagian yang terjejas dengan air laut, keluarkan  sesungut yang tertinggal daripada sengatan menggunakan penyepit dan merendam kaki yang disengat di dalam air panas untuk mengurangkan kesakitan.
Pakar di London Aquarium, Jack Willans berkata, orang ramai perlu berhenti mempercayai semua yang mereka pernah lihat di televisyen dan mendapatkan nasihat pihak pakar.
“Kencing pada sengatan obor-obor jelas mitos.

‘Kami menasihatkan orang ramai untuk mengelak  mengikuti petua kencing pada sengatan obor-obor  dan ikuti beberapa langkah mudah yang tidak melibatkan penggunaan air kencing sebagai penawar,” tegas Willans.
Peningkatan bilangan obor-obor di kawasan pantai Britain pada musim panas ini adalah berpunca  daripada suhu tinggi dan peningkatan cahaya matahari pada bulan Julai dan Ogos lalu. Keadaan itu menyaksikan terdapat  lebih banyak plankton yang merupakan makanan obor-obor, mengakibatkan populasi hidupan marin itu meningkat. – Agensi


Shahir Zawawi selamat nikahi pemilik butik
Oleh MOHAMMAD SHAHEMY AZMI

2 September 2022, 9:53 pm
SUBANG JAYA – Selepas dua bulan menyulam cinta, penyanyi Shahir Zawawi kini sah bergelar suami kepada wanita pilihannya, Jaskin Jaludin dengan sekali lafaz.
Dalam majlis yang berlangsung di Royal Ballroom Bizmilla, One City, Subang Jaya, sebentar tadi, mereka dinikahkan bapa pengantin perempuan, Jaludin Nongce disaksikan Penolong Pendaftar Nikah, Ustaz Muhammad Hakimi Mustapai dan bapa pengantin lelaki, Zawawi Abdullah sekitar pukul 9.10 malam tadi
Pada acara pernikahannya, penyanyi berusia 34 tahun itu menyerahkan mas kahwin berjumlah RM300, wang hantaran sebanyak RM20,000 beserta lima dulang berbalas tujuh dulang hantaran daripada pengantin perempuan.
Shahir yang popular dengan lagu Kebahagiaan Dalam Perpisahan itu bersyukur majlis yang dirancang berjalan lancar dan berterima kasih kepada semua pihak yang mendoakan terbaik buat dirinya dan isteri.
“Buat keluarga, rakan media dan semua, saya sangat bersyukur dan berterima kasih kepada semua orang yang tolong menjayakan majlis.
“Alhamdulillah, ini satu permulaan baharu buat kami. Selepas ini saya tak boleh fikir diri saya saja untuk perancangan.

“Segala keputusan selepas ini perlu juga haruslah mendapat pandangan daripada isteri termasuk nasihat untuk perjalanan seni saya,” katanya kepada Kosmo! Online.
Dalam pada itu, Shahir dan Jaskin mengharapkan perkahwinan yang dibina akan berkekalan hingga ke akhir hayat.
“Harapan saya menerusi perkahwinan ini adalah kami akan bertanggungjawab antara satu sama lain sampai ke hari tua.
“Saya juga berharap kami dapat membina sebuah rumah tangga yang sihat daripada segi agama dan sebagainya, bersyukur majlis berjalan lancar,” katanya lagi.
Terdahulu, Shahir mengikat tali pertunangan dengan usahawan yang juga pemilik butik asal Sabah berusia 33 tahun itu pada 16 Julai lalu.
Biarpun dalam tempoh singkat, Shahir mengakui Jaskin atau mesra disapa Ekin seorang wanita yang mempunyai ciri suri pilihannya. – KOSMO! ONLINE


Kapal kargo bijirin Ukraine terkandas di Istanbul
Oleh KOSMO!

2 September 2022, 11:00 pm
ANKARA – Sebuah kapal kargo membawa kira-kira 3,307 tan jagung dari Ukraine terkandas di Istanbul, Turkiye semalam dalam kemalangan pertama selepas  perjanjian eksport tajaan Pertubuhan Bangsa-Bangsa Bersatu (PBB) dimeterai Julai lalu, lapor laman berita Wion News semalam.
Kapal Lady Zehma sepanjang 173 meter itu terkandas berikutan kegagalan kemudi pada pukul 9 malam (waktu tempatan), demikian menurut pejabat gabenor Istanbul dan sebuah syarikat perkapalan.
Menurutnya, tiada siapa cedera dan pasukan Pengawal Pantai memberikan tindak balas terhadap insiden tersebut.
Beberapa saksi berkata, haluan kapal itu berada sekitar 150 meter dari pantai di kawasan kejiranan Bebek.
Berikutan pencerobohan Russia ke atas Ukraine dan sekatan ke atas pelabuhan-pelabuhan di Laut Hitam, eksport bijirin Kiev menjunam menyebabkan harga makanan di seluruh dunia melonjak.
Perjanjian yang dirundingkan oleh PBB dan Ankara dan ditandatangani pada 22 Julai oleh Moscow dan Kiev itu membuka sekatan ke atas tiga pelabuhan.

Kapal itu terkandas semasa laluannya dari selat dan operasi menggunakan bot tunda sedang dijalankan, demikian menurut polis Turkiye dan Pusat Penyelarasan Bersama (JCC) yang berpangkalan di Istanbul.
Lady Zehma diberi kebenaran awal minggu ini untuk belayar dari pelabuhan di bandar Chornomorsk, Ukraine menuju ke Ravenna di Itali dengan membawa muatan lebih 3,000 tan jagung, kata JCC. – Agensi


Bapa kanak-kanak tersalah jari ‘mini love’ mohon maaf
Oleh KOSMO!

2 September 2022, 9:30 pm
PETALING JAYA – Bapa kanak-kanak lelaki yang tersalah jari sewaktu mahu memberikan isyarat ‘mini love’ pada Perbarisan dan Perarakan Sambutan Hari Kebangsaan 2022 di Dataran Merdeka, Kuala Lumpur memohon maaf kepada rakyat Malaysia.
Menerusi hantaran di laman Facebook, lelaki tersebut meminta pengguna laman sosial memadamkan video tersebut memandangkan ada pihak yang mengecam.
“Assalamualaikum saudara saudari, saya sebagai bapa kepada kanak-kanak tersebut memohon maaf kepada semua. Saya memohon 10 jari agar video itu dapat diturunkan supaya tidak lagi dikecam dan menjadi asbab masalah psikologi kepada anak saya.
“Mungkin dengan jasa baik sebesar ini, Allah Taala memuliakan serta menambah rezeki yang nampak dan tidak nampak di mata,” katanya.
Pada hantaran terdahulu, bapa kanak-kanak itu memberitahu, anaknya merupakan peminat bomba dan begitu teruja apabila berpeluang terlibat dalam perbarisan biarpun perlu bangun pukul 5 pagi.
“Daripada semalam (Selasa) teruja sangat dapat pakai baju bomba. Tapi saya sebagai bapa tetap bangga akan keberaniannya turut serta walaupun bidan terjun,” ujarnya.

Rabu lalu Kosmo! Online melaporkan, gelagat peserta kanak-kanak mahu memberikan isyarat jari ‘mini love’ sebaliknya tersalah tunjuk jari lain pada Perbarisan dan Perarakan Sambutan Hari Kebangsaan 2022 di Dataran Merdeka mengundang gelak ketawa orang ramai.
Menerusi video tular pada laman sosial, kanak-kanak lelaki itu menyertai perarakan bersama sebuah jabatan kerajaan dan berusaha menunjukkan isyarat jari ‘mini love’ kepada pengunjung.
Selain itu, kedengaran suara pengunjung memintanya berbuat demikian, namun sebaliknya terjadi apabila kanak-kanak tersebut tersalah menunjukkan jari yang lain. – KOSMO! ONLINE


Lelaki pecah masuk rumah sempat bakar langsir, sofa
2 September 2022, 9:21 pm
KUALA LUMPUR – Seorang lelaki tempatan ditahan berhubung dakwaan kes kejadian pecah masuk rumah yang berlaku di Taman Bukit Tunku, di sini, semalam.
Ketua Polis Daerah Sentul, Asisten Komisioner Beh Eng Lai berkata, pihak polis menerima aduan daripada seorang lelaki tempatan berusia 28 tahun berkenaan kejadian itu pada pukul 6.04 petang.
“Bertindak atas laporan tersebut, polis bergegas ke tempat kejadian dan menahan suspek yang merupakan seorang lelaki tempatan berusia 30 tahun.
“Suspek telah membakar langsir rumah pengadu, mencucuh sofa dan gambar hiasan dinding di dalam rumah pengadu menggunakan puntung rokok,” katanya dalam satu kenyataan di sini hari ini.
Menurutnya, suspek didapati mengalami masalah mental dan telah dihantar ke Hospital Kuala Lumpur untuk mendapatkan rawatan.
Katanya, motif kejadian masih dalam siasatan pihak polis dan kes disiasat dibawah Seksyen 427 Kanun Keseksaan kerana melakukan perbuatan khianat. -KOSMO! ONLINE


Bayi lelaki bertali pusat ditinggalkan di gerai makanan
Oleh IVAN AMIRUL

2 September 2022, 9:14 pm
LAHAD DATU – Seorang bayi lelaki masih bertali pusat ditinggalkan tanpa pakaian di sebuah gerai menjual makanan di Batu 5, Kampung Jaya Baru, Jalan Tengah Nipah pagi tadi.
Bayi yang dipercayai baru dilahirkan itu ditemui oleh pemilik gerai terbabit kira-kira pukul 7 pagi sewaktu hendak membuka gerainya.
Ketua Polis Daerah Lahad Datu, Asisten Komisioner Rohan Shah Ahmad berkata, siasatan awal mendapati kejadian itu disedari oleh seorang lelaki berusia 30 tahun yang juga pemilik gerai makanan ketika hendak memulakan perniagaan.
“Berikutan penemuan itu, sepasukan pegawai polis dari Ibu Pejabat Polis Daerah (IPD) Lahad Datu ke lokasi kejadian bagi menjalankan siasatan.
“Bayi itu dipercayai baru dilahirkan dengan berat 2.9 kilogram dan ditemui di atas gerai makanan tanpa sebarang pakaian.
“Bayi terbabit kemudiannya dibawa ke Hospital Lahad Datu oleh ambulans bagi mendapatkan rawatan,” katanya dalam kenyataan media, hari ini.

Jelasnya, kes disiasat mengikut Seksyen 317 Kanun Keseksaan. -KOSMO! ONLINE


‘Makcik’ jadi tumpuan, berbual atas motosikal di tengah jalan
Oleh KOSMO!

2 September 2022, 9:30 pm
JAKARTA – Sebuah klip video tular di media sosial Indonesia memaparkan dua wanita berstatus ‘makcik’ memberhentikan motosikal di tengah jalan untuk berbual, lapor laman berita yoursay.id.
Video itu dimuat naik dalam akaun Instagram @dr.herp.
Kedua-dua wanita itu berhenti di persimpangan jalan di sebuah kawasan perumahan. Mereka duduk di atas motosikal sambil berbual dan melepak.
Mereka berbual sehingga tidak sedar menjadi tumpuan orang ramai yang melalui jalan itu. Akan tetapi, mereka tidak mengganggu lalu lintas kerana jalan itu tidak sibuk.
Dalam pada itu, dua wanita itu juga kelihatan tidak memakai topi keledar ketika menunggang motosikal.
Video berkenaan mendapat perhatian netizen di ruangan komen.

“Jalan itu dijadikan ruang tamu oleh mereka,” komen seorang netizen. – Agensi


Wanita terkejut bapa kekasih datang jemput di universiti
Oleh KOSMO!

2 September 2022, 9:00 pm
JAKARTA – Seorang wanita di Indonesia menjadi tular apabila berkongsi cerita lucu tentang pengalaman dijemput pulang oleh bapa teman lelakinya semasa sedang bercinta, lapor laman Suara.com semalam.
Menerusi muat naik di laman TikTok @adhisaaaaa, wanita dikenali sebagai Adhisa Putri itu berkata, ketika itu dia meminta kekasihnya untuk menghantarnya pulang ke rumah dari kampus universiti.
Kekasihnya tanpa bertanya lanjut terus bersetuju dan meminta dia  menunggu ketibaan lelaki berkenaan di universiti.
Namun, apabila Adhisa menuju ke luar pagar bagi mendapatkan teman lelakinya, wanita itu berubah wajah melihat sosok yang datang untuk menjemput dia pulang.
“Muka saya sudah merah padam apabila yang datang itu ialah bapa kekasih saya. Semata-mata mahu menghantar saya pulang.
“Teman lelaki saya masih ada urusan di kampus dan meminta orang tua itu untuk tolong menghantar saya pulang kerana kebetulan bapanya baru tamat waktu kerja,” katanya.

Tambahnya, suasana sangat kekok sepanjang perjalanan dan Adhisa berasa sangat marah dengan teman lelakinya kerana menyuruh bapa sendiri menghantar dia pulang.
“Dia cuma membalas bimbang saya menaiki kereta sewa atau teksi jadi lebih baik bapanya sahaja menghantar saya pulang,” jelas wanita itu. – Agensi


Cuaca buruk di 7 negeri malam ini
Oleh ZULKIFLI MANZOR

2 September 2022, 7:30 pm
PETALING JAYA – Ribut petir, hujan lebat dan angin kencang dijangka melanda beberapa kawasan di tujuh negeri malam ini.
Jabatan Meteorologi Malaysia (MetMalaysia) berkata, negeri terlibat adalah Kedah, Perak, Kelantan, Terengganu, Pahang, Sarawak dan Sabah.
“Kedah melibatkan Kota Setar, Pokok Sena dan dan Pendang. Perak pula melibatkan Hulu Perak, Kuala Kangsar, Kinta dan Kampar.
“Kelantan di Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Gua Musang, manakala Terengganu di Kemaman,” kata MetMalaysia sebentar tadi.
Menurut MetMalaysia, ribut petir, hujan lebat dan angin kencang dijangka turut berlaku di Tanah Tinggi Cameron, Lipis, Jerantut, Temerloh, Maran, Kuantan dan Pekan di Pahang.
Kata MetMalaysia lagi, Sarawak pula diramalkan di Kuching (Kuching), Samarahan (Samarahan dan Asajaya), Kapit (Kapit, Bukit Mabong dan Belaga), Bintulu dan Miri.

“Sabah di Pantai Barat (Ranau), Sandakan (Telupid dan Beluran) dan Kudat (Pitas),” kata kenyataan itu lagi. – KOSMO! ONLINE


Sukma ke-20 raih penajaan lebih RM5 juta
Oleh MUHAMMAD RIDUAN MOHD HANAFIAH

2 September 2022, 7:24 pm
SUKAN Malaysia (Sukma) ke-20 MSN 2022 yang bakal membuka tirai pada 16 September ini bakal menerima tajaan berjumlah lebih RM5 juta daripada 14 syarikat tempatan bagi menjayakan temasya edisi ke-20 tersebut.
Menteri Belia dan Sukan, Datuk Seri Ahmad Faizal Azumu berkata, jumlah penajaan tersebut sekali gus dapat membantu Majlis Sukan Negara (MSN) untuk menganjurkan Sukma paling terbaik tahun ini.
“Meskipun kerajaan menyediakan sejumlah peruntukan untuk menganjurkan Sukma 2022, namun hasil usaha bersama rakan-rakan strategik kita dapat mengumpul penaja terutama berbentuk wang tunai, barangan dan perkhidmatan untuk menjayakan Sukma ke-20 ini.
“Jumlah keseluruhan penajaan pelbagai bentuk ini melebihi RM5 juta ringgit dan jumlah penajaan ini dapat membantu MSN untuk memberikan satu penganjuran terbaik bagi mengelolakan sukan terbesar untuk Malaysia.
“Saya yakin usaha strategik ini sentiasa diperkukuhkan dan saya ingin menyeru syarikat korporat yang lain turut sama dan bukan sahaja dalam acara sukan Malaysia tetapi membantu sama dalam sukan-sukan lain.
“Apa pun, saya menghargai usaha pihak korporat sebelum ini yang begitu banyak menyumbang kepada pembangunan sukan di Malaysia,” katanya pada Majlis Pengenalan Penaja Sukan Malaysia dan Para Sukma di Bukit Jalil semalam.

Sukma 2022 ini bakal dianjurkan di sekitar lembah klang dengan membabitkan sebanyak 426 acara dengan 31 jenis sukan bakal dipertandingkan.
Dalam pada itu, Ahmad Faizal yakin sukan angkat berat akan kembali ke sukan teras ekoran pencapaian cemerlang di Sukan Komanwel 2022 di Birmingham.
“Sukan angkat telah membanggakan negara di Sukan SEA dan Sukan Komanwel, sudah pasti MSN akan pertimbangkan mereka ke sukan teras semula.
“Namun saya harap momentum pencapaian cemerlang tersebut diteruskan dan diperhebatkan. Jadi tentu kita akan beri perhatian kepada sukan ini,” ujarnya. – KOSMO! ONLINE


Dua pemandu cedera kereta bertembung
Oleh AZMI NORDIN

2 September 2022, 7:19 pm
KUALA LUMPUR – Seorang lelaki parah selepas kereta yang dipandu bertembung dengan sebuah kenderaan lain di kilometer 41 Jalan Ipoh-Kuala Lumpur, Antaragapi dekat sini hari ini.
Ketua Polis Daerah Hulu Selangor, Superintendan Suffian Abdullah berkata, kemalangan berlaku sekitar pukul 9 pagi melibatkan dua buah kenderaan iaitu Toyota Vios dan Proton Persona.
“Kejadian dipercayai berlaku ketika Proton Persona yang dipandu seorang anggota polis berpangkat Koperal dalam perjalanan dari Gombak ke Ibu Pejabat Polis Daerah (IPD) Hulu Selangor manakala Toyota Vios pula dari Kuala Kubu Bharu menghala Serendah.
“Pemandu Proton Persona berusia 37 tahun cuba memotong kenderaan di hadapannya, namun tidak sempat mengelak lalu bertembung dengan Toyota Vios yang datang dari arah bertentangan,” katanya.
Menurutnya, kemalangan itu menyebabkan pemandu Toyota Vios berusia 25 tahun mengalami kecederaan parah di kaki dan dikejarkan ke Hospital Selayang.
“Sementara itu, pemandu Proton Persona pula mengalami kecederaan ringan dan dibawa ke Hospital Kuala Kubu Bharu untuk rawatan lanjut,” katanya. -KOSMO! ONLINE


Wabak misteri ragut tiga nyawa di Argentina
Oleh KOSMO!

2 September 2022, 7:00 pm
BUENOS AIRES – Pakar-pakar kesihatan di Argentina menyuarakan kebimbangan mengenai penularan wabak baharu selepas tiga individu disahkan meninggal dunia akibat pneumonia atau radang paru-paru misteri, lapor portal berita MailOnline kelmarin.
Pihak berkuasa kesihatan negara Amerika Selatan itu menyatakan bahawa enam lagi pesakit telah dijangkiti pneumonia tanpa diketahui asal jangkitannya.
Wabak itu menjangkiti lapan pekerja kesihatan dan seorang pesakit yang dirawat di unit rawatan rapi (ICU) sebuah hospital swasta dalam  wilayah Tucumán sekitar 1,287 kilometer ke barat laut ibu kota Argentina, Buenos Aires.
Pegawai -pegawai kesihatan menyuarakan kebimbangan kerana kesemua pesakit disahkan tidak dijangkiti  Covid-19, Influenza dan hantavirus. Ketiga-tiga virus tersebut adalah punca utama pneumonia.
Penyakit misteri itu  diyakini sangat mudah merebak kerana ia menjangkiti petugas kesihatan yang biasanya sentiasa mengamalkan langkah-langkah perlindungan diri semasa merawat pesakit.
Menteri Kesihatan Tucumán, Luis Medina Ruiz berkata, ujian imbasan X-ray memaparkan keadaan paru-paru pesakit yang hampir serupa dengan pesakit  Covid-19.

“Pesakit telah diuji untuk lebih daripada 30 virus  termasuk Covid-19, selesema, influenza jenis A dan B yang semuanya memberi keputusan negatif.
Sampel telah dihantar ke Pentadbiran Kebangsaan Makmal Kesihatan dan Institut Argentina untuk analisis lanjut.
Hospital tersebut telah diarahkan menjalani perintah berkurung dan kontak rapat pesakit sedang dikesan dan diasingkan.
Pakar-pakar  di Barat berkata, masih terlalu awal untuk mula membunyikan ‘loceng penggera’ walaupun wabak itu mempunyai persamaan dengan bagaimana kemunculan awal Covid-19 pada 2019.
Pasukan elit  Pusat Kawalan Penyakit Eropah telah menjejaki kelompok kes tersebut sejak Selasa lepas dengan saintis di Pertubuhan Kesihatan Sedunia (WHO) juga memantau keadaan. – Agensi


Tujuh sekeluarga bonceng sebuah motosikal
Oleh KOSMO!

2 September 2022, 8:00 pm
NEW DELHI – Sebuah rakaman video  memaparkan tujuh anggota sebuah keluarga menaiki sebuah motosikal menjadi perdebatan netizen yang mempunyai pendapat berbeza mengenai situasi tersebut, lapor stesen penyiaran NDTV semalam.
Video yang dimuat naik oleh pegawai tempatan,  Supriya Sahu di laman Twitter menunjukkan seorang lelaki menunggang motosikal sambil anak dan isterinya berusaha untuk membonceng kenderaan sama.
Rakaman turut mendedahkan kesemua individu tidak memakai topi keledar.
“Tiada kata-kata untuk situasi ini,” tulis pegawai itu dalam kapsyen.
Video itu meraih lebih 1.2 juta tontonan di Twitter dan menimbulkan pelbagai respons daripada pengguna.
Ramai yang  berkata bahawa keluarga itu membahayakan nyawa mereka dengan melanggar peraturan lalu lintas. Namun sebilangan lagi berpendapat mereka terpaksa berbuat demikian kerana kemiskinan.

“Pemilik atau penunggang motosikal itu perlu ditangkap dan lesen memandu harus dibatalkan kerana membahayakan diri dan orang lain,” tulis seorang pengguna.
“Ini bukan perkara melucukan. Kedaifan hidup memaksa mereka bersesak di atas sebuah motosikal kecil, semoga kehidupan akan menjadi lebih baik untuk keluarga ini,” tulis seorang lagi. – Agensi


Muhammad Sanusi tuju pantun buat Ismail Sabri
Oleh NORLIDA AKMAR IDROS

2 September 2022, 7:50 pm
ALOR SETAR – Menteri Besar Kedah, Datuk Seri Muhammad Sanusi Md. Nor menujukan serangkap pantun buat Perdana Menteri, Datuk Seri Ismail Sabri Yaakob ketika berucap pada Jelajah Aspirasi Keluarga Malaysia di sini hari ini.
Pantun pada akhir ucapannya itu berbunyi dari Kedah ke Parit Sulong, menganyam rindu jarang bertemu, alangkah baik sikapmu Pak Long, ingin kami berlama-lama denganmu.
Ia kemudian mendapat tepukan daripada ribuan hadirin yang hadir sebelum Perdana Menteri menyampaikan ucapan perasmiannya.
Pantun tersebut seakan-akan membayangkan Muhammad Sanusi akan terus memberikan sokongan kepada kepimpinan Ismail Sabri sebagai Perdana Menteri.
Muhammad Sanusi kemudian memuat naik hantaran pantun itu di laman Facebook rasminya.
Pantun berkenaan mendapat maklum balas daripada netizen.

“Kalau PRU (pilihan raya umum) akan datang, Pak Mail lagi boleh jaga hubungan muafakat macam ini lagi dengan negeri-negeri Pas. Tetapi dalam UMNO pun kena berjiwa sama dengan Pak Mail, bukan gila kuasa semata-mata.
“Insha-Allah ada tersirat ayat itu, semoga Allah permudahkan urusan dunia dan akhirat serta merahmati untuk PM, MB Kedah, menteri, Exco Kedah dan sahabat-sahabat negeri dalam dan luar Kedah,” ujarnya mereka. -KOSMO! ONLINE


Lelaki main telefon ketika tunggang motosikal kena langgar
Oleh KOSMO!

2 September 2022, 7:30 pm
JAKARTA – Sebuah klip video tular di media sosial Indonesia memaparkan seorang penunggang motosikal bermain telefon bimbit ketika menunggang di jalan raya, lapor laman berita Suara.com.
Video tersebut dimuat naik dalam akaun Instagram @memomedsos.
Lelaki itu dirakam bermain telefon bimbit di jalan raya yang sibuk. Bukan itu sahaja, dia turut tidak memakai topi keledar ketika memandu.
Ketika kejadian, lelaki itu beberapa kali melihat telefonnya sebelum menoleh ke hadapan untuk melihat jalan.
Tiba-tiba, sekumpulan penunggang motosikal dari simpang sebelah kiri menuju keluar dan melanggarnya. Sebilangan mereka jatuh di atas jalan apabila berlanggar dengan lelaki itu.
Video berkenaan mendapat perhatian netizen dengan sebilangan mereka beranggapan situasi itu memenuhi jangkaan.

“Saya ketawa kerana menepati jangkaan,” komen seorang netizen. – Agensi


Syaqiera Mashayikh terima dengan hati terbuka dilarang ke Sukma
Oleh MUHAMMAD RIDUAN MOHD HANAFIAH

2 September 2022, 7:09 pm
MESKIPUN kecewa kerana tidak berpeluang untuk membuat penampilan terakhir ke Sukan Malaysia (Sukma) namun pemanah negara, Syaqiera Mashayikh berlapang dada selepas digugurkan daripada menyertai temasya edisi ke-20 tersebut.
Syaqiera sepatutnya beraksi bersama pasukan Johor ketika saingan itu berlangsung pada 2020 di negeri selatan tanah air itu namun ditangguhkan sehingga musim 2024 disebabkan oleh penularan jangkitan Covid-19.
Atlet berusia 22 tahun itu tidak dibenarkan untuk mengambil bahagian Sukma yang berlangsung 16 hingga 24 September itu di Lembah Klang tersebut atas alasan atlet itu menyertai negara ke temasya Sukan Olimpik Tokyo, Jepun tahun lalu.
“Sudah pasti saya sangat kecewa kerana sepatutnya ini adalah Sukma terakhir saya namun gara-gara Sukma Johor dibatalkan, jadi saya tak dapat untuk sertai temasya tersebut.
“Bila saya sudah menyertai Olimpik jadi peluang saya untuk ke Sukma kali ini tertutup. Itu adalah syarat yang ditetapkan kerana jawatankuasa penganjur kerana atlet yang sudah ke Sukan Olimpik tidak dibenarkan untuk sertai Sukma.
“Setahun saya pihak persatuan ada buat rayuan namun itu adalah syarat yang telah ditetapkan. Jadi, saya terpaksa akur dan terima dengan hati terbuka dengan keputusan tersebut.

“Meskipun tiada ketiadaan saya, saya harap pasukan memanah Johor dapat lakukan terbaik untuk membawa pulang pingat pada temasya Sukma 2022 ini,” katanya kepada Kosmo! semalam.
Syaqiera ketika ini dalam momentum cemerlang apabila meraih empat pingat emas pada temasya Sukan Institusi Pengajian Tinggi (SUKIPT) selain turut membutirkan emas pada Sukan Universiti ASEAN (AUG) 2022 di Ubon Ratchathani, Thailand.
Ketika ini, Syaqiera sedang berjuang untuk kembali dalam program podium namun dengan syarat dia perlu melepasi tapisan pemilihan yang telah ditetapkan pada bulan November, Oktober dan Disember. – KOSMO! ONLINE


Berlian ‘pink’ 11.15 karat dijangka catat harga lebih RM94 juta
Oleh KOSMO!

2 September 2022, 8:30 pm
NEW YORK – Sebutir berlian merah jambu yang digambarkan kedua terbesar pernah ditemui, dijangka mencatatkan harga lebih AS$21 juta (RM94.16 juta) apabila dilelong di Hong Kong pada Oktober ini, lapor laman berita Wion News semalam.
Firma lelongan Sotheby’s percaya bahawa berlian itu mempunyai potensi untuk mencatatkan harga tertinggi bagi kategori berlian merah jambu.
Permata berbentuk kusyen seberat 11.15 karat (2.23 gram) dinamakan ‘Williamson Pink Star’ sebagai penghormatan kepada dua berlian merah jambu lain.
Salah satunya ialah ‘CTF Pink Star’ yang dijual pada harga AS$71.2 juta (RM319.3 juta) dalam satu lelongan pada 2017.
Sebutir lagi batu ‘Willamson’ iaitu berlian 23.60 karat (4.72 gram) dihadiahkan kepada monarki Britain, Ratu Elizabeth sebagai hadiah perkahwinan oleh ahli geologi Kanada, John Thorburn Williamson.
Ratu Elizabeth menggayakannya pada kerongsang Cartier. Berlian itu ditemui di lombong milik Thorburn di Mwadui, Tanzania. ‘Williamson Pink Star’ juga berasal dari lombong itu.

“Berlian merah jambu sangat jarang ditemui.
“Faktor tambahan seperti lebih daripada 10 karat, tanpa cela dalaman dan Jenis IIA (subkumpulan berlian yang paling tulen dari sudut kimia) menjadikannya lebih berharga,” kata ketua barang kemas Sotheby’s, Kristian Spofforth. – Agensi


Seorang maut, lima parah nahas empat kenderaan
Oleh ASLIZA MUSA

2 September 2022, 6:19 pm
SUNGAI SIPUT – Seorang remaja perempuan maut manakala lima yang lain cedera dalam nahas membabitkan empat buah kenderaan di Kilometer 39.7, Jalan Ipoh-Kuala Kangsar di sini hari ini.
Mangsa yang meninggal dunia adalah penumpang kereta jenis Perodua Axia dikenali Nur Aisyah Idris, 18, manakala kakaknya yang berusia dalam lingkungan 20-an yang memandu kenderaan itu cedera.
Ketua Polis Daerah Sungai Siput, Superintendan Mohd. Khaizam Ahmad Shahabudin berkata, nahas berlaku ketika kereta dinaiki dua beradik itu dalam perjalanan dari arah Sungai Siput ke Kuala Kangsar.
Katanya, semasa berhenti di simpang jalan untuk masuk ke kanan, sebuah lori dari belakang dipercayai hilang kawalan dan melanggar kereta mereka.
“Rempuhan itu menyebabkan kereta mangsa masuk ke laluan bertentangan dan berlanggar dengan kereta jenis Honda City dan Perodua Alza.
“Mangsa yang duduk di bahagian penumpang hadapan maut di tempat kejadian manakala kakaknya cedera. Empat penumpang kereta Perodua Alza turut cedera,” katanya ketika dihubungi di sini hari ini.

Sementara itu, jurucakap Jabatan Bomba dan Penyelamat Malaysia Perak berkata, sepasukan anggota dari Balai Bomba dan Penyelamat Sungai Siput dihantar ke lokasi kejadian selepas menerima maklumat pada pukul 1.53 tengah hari. – KOSMO! ONLINE


Keputusan mahkamah betul – Anak Rosmah
Oleh MOHD RASDAN AHMAD

2 September 2022, 6:02 pm
PETALING JAYA – Isteri cef selebriti, Fazley Yaakob iaitu Azrene Ahmad menegaskan keputusan Mahkamah Tinggi Kuala Lumpur ke atas ibunya, Datin Seri Rosmah Mansor yang didapati bersalah berhubung projek tenaga solar sekolah bernilai RM1.25 bilion adalah betul.
Anak kandung Rosmah yang merupakan hasil perkahwinan terdahulu itu juga memberitahu, keputusan penjara dan denda yang dibuat hakim mahkamah tinggi perlu dihormati.
“Biarlah perkara itu habis sehingga ke Mahkamah Persekutuan jika perlu. Kita perlu mempercayai fakta dan keupayaan badan kehakiman kita untuk mencapai penghakimannya tanpa halangan dan tanpa rasa takut.
“Sebagai seorang anak, ia sentiasa mudah untuk berfikir hanya secara subjektif. Ia sentiasa sukar untuk menjadi objektif dalam pemikiran dan tindakan kita, memandangkan keadaan sosio-teologi yang telah kita terima sejak lahir.
“Walaupun banyak ‘white noise’ subjektif oleh masyarakat kita, budaya dan penerapan agamanya, saya tetap objektif. Betul adalah betul, salah adalah salah terutama apabila ia berkaitan dengan pemimpin walaupun mereka adalah keluarga,” katanya di Instagram hari ini.
Menurut Azrene, beliau menerima pelbagai teguran sejak empat tahun lalu selepas kejatuhan kerajaan Barisan Nasional (BN) pimpinan Datuk Seri Najib Tun Razak.

Dia turut menegaskan akan terus memperjuangkan kepentingan negara kerana ia merupakan tanggungjawab sebagai manusia dan rakyat walaupun kapasitinya adalah terhad.
“Sebagai seorang anak, saya hanya boleh terus mendoakan mereka dan mengharapkan yang terbaik walaupun saya menjangkakan yang paling teruk,” katanya.
Mahkamah Tinggi Kuala Lumpur semalam menjatuhi hukuman penjara 10 tahun dan denda RM970 juta ke atas Rosmah selepas didapati bersalah atas tiga pertuduhan rasuah berkaitan tenaga solar di sekolah luar bandar di Sarawak bernilai RM1.25 bilion.
Hakim Mohamed Zaini Mazlan menjatuhi hukuman itu terhadap Rosmah, 71, selepas mendapati isteri bekas Perdana Menteri tersebut bersalah atas ketiga-tiga pertuduhan selain gagal menimbulkan keraguan yang munasabah terhadap kes pendakwaan.
Sekiranya Rosmah gagal membayar denda itu, dia perlu menjalani hukuman penjara tambahan selama 30 tahun. -KOSMO! ONLINE.


31 kanak-kanak AS dijangkiti cacar monyet
Oleh KOSMO!

2 September 2022, 6:30 pm
AUSTIN, Texas – Seramai 31 kanak-kanak di Amerika Syarikat (AS) disahkan positif wabak cacar monyet, lapor stesen penyiaran Fox News semalam.
Memetik kenyataan beberapa pegawai,  terdapat 11 negeri melaporkan kes cacar monyet melibatkan kanak-kanak.
Sembilan kes cacar monyet dalam kalangan kanak-kanak dikesan di negeri Texas, manakala empat lagi melibatkan kanak-kanak bawah umur 4 tahun di negeri Florida.
Pada Julai lalu, Pusat Kawalan dan Pencegahan Penyakit (CDC) memberi amaran bahawa bukti awal menunjukkan kanak-kanak bawah umur lapan tahun mengalami simptom lebih teruk jika dijangkiti cacar monyet.
Data CDC  menunjukkan sebanyak 18,989 kes cacar monyet dan orthopoxvirus dicatatkan di  seluruh AS.
Kes cacar monyet juga telah dikesan di semua 50 negeri AS. Kebanyakan kes cacar monyet dilaporkan di New York dan California dengan masing-masing mencatat sebanyak  3,310 dan 3,629 kes. – Agensi


Kelantan TRW sedia pikat Lim Teong Kim
Oleh MOHD. FITRIE MUHAMAD

2 September 2022, 6:59 pm
PEMILIK Kelantan FC, Norizam Tukiman tidak menolak untuk ‘meminang’ Lim Teong Kim bagi menyertai keluarga The Red Warriors musim depan.
Norizam atau lebih dikenali sebagai Zamsaham turut mengakui sudah pun berhubung dengan bekas Pengarah Akademi Mokhtar Dahari (AMD) itu namun sehingga kini belum ada kata putus dibuat dan perbincangan lanjut perlu dilakukan.
“Saya pun sebenarnya sudah berbual dengan Teong Kim, seorang figura yang luar biasa, begitu juga dengan Datuk K Rajagobal tetapi saya sebenarnya lebih suka untuk menggilap bintang daripada menerima bintang.
“Jadi berkemungkinan kalau mereka (Teong Kim atau Rajagobal) jadi pengarah teknikal, pengarah sukan ataupun memainkan peranan utama dalam pengurusan dan penasihat, mungkin saya boleh pertimbangkan.
“Bagi saya, tidak salah untuk mencuba sesuatu perkara yang baharu,” katanya pada sidang media selepas Majlis Tandatangan Pemilikan Saham TRW Kelantan FC, petang ini.
Pada majlis hari ini, Kelantan FC mengesahkan Presiden Skyrian Bhd, Nik Hsfiz Naim Nik Hassan sebagai pemilik saham lima peratus The Red Warriors bernilai RM3 juta.

Pendirian Zamsaham ini dibuat selepas mengambil kira cadangan penyokong yang turut menyenaraikan Teong Kim sebagai calon pilihan untuk mengetuai pasukan.
“Ini semua membabitkan hal perniagaan jadi sudah tentu ada harganya. Ya (berhasrat untuk dapatkan Teong Kim) jika semua terma dan syarat dipersetujui bersama,” katanya. – KOSMO! ONLINE


Dewan Ulama Pas terima usul penyatuan MN, tolak PH
Oleh JAMLIAH ABDULLAH

2 September 2022, 6:53 pm
YAN – Dewan Ulama Pas sebulat suara menerima usul penyatuan ummah melalui Muafakat Nasional (MN) bagi menghadapi Pilihan Raya Umum Ke-15 (PRU-15) sempena Muktamar Dewan Ulama Pas ke-61 hari ini.
Dewan Ulama juga sebulat suara dengan kepimpinannya untuk menolak sebarang kerjasama politik dengan Pakatan Harapan (PH) dalam PRU-15.
Usul tersebut yang dibentangkan perwakilan Dewan Ulama Pas Kelantan, Tuan Saripudin Tuan Ismail yang juga setiausahanya tanpa dibahas sebelum disokong oleh Ahli Majlis Syura Ulama Pas, Nasrudin Hassan Tantawi dan majoriti perwakilan yang hadir.
Usul berkenaan akan dibawa dan dibahaskan di Muktamar Pas Pusat yang berlangsung selama dua hari esok.
Menurut Tuan Saripudin, Pas hendaklah memainkan peranan secara proaktif untuk menyatukan parti politik dan pertubuhan bukan kerajaan Melayu-Islam supaya kekuatan politik Melayu dan Islam dapat disatukan dibawah satu agenda penyatuan ummah.
“Strategi satu lawan satu hendaklah dilaksanakan bagi mengelak pertembungan sesama sendiri antara parti politik teras Melayu di kawasan majoriti pengundi Melayu-Islam supaya tidak berlaku perpecahan yang hanya akan menguntungkan Pakatan Harapan seterusnya mengukuhkan jumlah kerusi Muslim,” katanya.

Terdahulu dalam ucaptama Muktamar Dewan Ulama Pas itu, ketuanya, Datuk Ahmad Yahaya menegaskan pemerkasaan Muafakat Nasional merupakan suatu penanda aras yang mesti disasarkan oleh parti untuk menghadapi PRU-15.
Katanya, dalam konteks Pas dan UMNO, sayap parti itu harus tampil mengharmonikan dua pihak yang bertelagah, mengikat semula tali kesatuan ummah serta menyatakan tekad politik yang tinggi untuk menangani perpecahan mazhab. – KOSMO! ONLINE


Idea Keluarga Malaysia bukan retorik, slogan semata-mata
Oleh NORLIDA AKMAR IDROS

2 September 2022, 6:10 pm
ALOR SETAR – Perdana Menteri, Datuk Seri Ismail Sabri Yaakob memberitahu bahawa idea Keluarga Malaysia yang diilhamkan oleh kerajaan bukan retorik atau slogan semata-mata.
Sebaliknya, beliau berkata, ia merupakan satu semangat yang diterapkan kerajaan dalam pentadbiran negara demi kepentingan dan kesejahteraan Keluarga Malaysia.
“Barangkali ramai yang tertanya-tanya apa sebenarnya idea Keluarga Malaysia dan mengapa ia menjadi ‘semangat’ yang mahu disemarakkan oleh kerajaan hari ini.
“Jawapannya mudah iaitu kerana sebuah institusi keluarga sentiasa berperanan memelihara agama, melindungi keselamatan, menjaga maruah dan memastikan nasib setiap ahli keluarga terbela,” katanya ketika berucap merasmikan Jelajah Aspirasi Keluarga Malaysia di pekarangan Stadium Darul Aman di sini hari ini.
Menurut Ismail Sabri, dalam konteks negara, seluruh rakyat adalah Keluarga Malaysia yang terdiri daripada pelbagai agama, bangsa, kaum dan usia.
“Meskipun berbeza kepercayaan, latar belakang dan budaya, kita meraikan keterangkuman dalam perbezaan, menjunjung semangat Malaysia sebagai sebuah negara bangsa.

“Pelbagai gerak kerja dan usaha merentas kementerian dan agensi diatur bagi memudah cara pelaksanaan program dan inisiatif untuk rakyat dengan pantas dan berkesan.
“Ini merupakan usaha mencari kebersamaan agar pemegang taruh utama iaitu Keluarga Malaysia merasai nikmatnya,” ujarnya.
Sementara, dalam konteks Islam, kata beliau, nilai tasamuh yang bermaksud toleransi sebenarnya telah lama berlangsung dalam kalangan masyarakat Malaysia yang berbeza agama, bangsa dan kaum.
“Namun, bukan mudah mempertahankan nilai tasamuh andainya Keluarga Malaysia meminggirkan nilai-nilai yang boleh mewujudkan konflik dan perbezaan.
“Oleh itu, pada hari yang bermakna ini, saya ingin mengingatkan kembali bahawa keutamaan kita adalah untuk memulihkan negara dan ekonomi, tanpa memandang siapa ditimpa musibah,” jelasnya.
Tambahnya, usaha memulihkan negara ini akan tercapai dengan terus memupuk, menyemai dan mempertahankan ciri-ciri keterangkuman, kebersamaan dan kesyukuran yang dimiliki. – KOSMO! ONLINE


Kerajaan tumpu bangunkan kawasan bandar sempadan Malaysia-Thailand
Oleh NORLIDA AKMAR IDROS

2 September 2022, 7:00 pm
ALOR SETAR – Kerajaan Pusat akan terus memberi tumpuan kepada pembangunan di negeri Kedah termasuk di kawasan atau bandar yang bersempadan dengan Thailand iaitu di daerah Padang Terap dan Kubang Pasu.
Perdana Menteri, Datuk Seri Ismail Sabri Yaakob berkata, tumpuan itu diberikan kerana sumbangan perdagangan di sempadan adalah cukup besar iaitu mencecah USD 10 bilion (RM44.8 bilion).
“Bagi mempergiatkan pembangunan infrastruktur di sempadan Malaysia–Thailand, kerajaan akan membangunkan laluan empat lorong dari Pokok Sena dekat sini ke Bandar Durian Burung, Padang Terap,” katanya.
Beliau berkata demikian ketika berucap merasmikan Jelajah Aspirasi Keluarga Malaysia di pekarangan Stadium Darul Aman di sini hari ini.
Selain itu, menurut Ismail Sabri, pelaksanaan projek strategik berimpak tinggi seperti Kedah Rubber City (KRC) juga akan melonjak nilai dagangan dan menjadikan Padang Terap sebagai bandar sempadan utama negara.
“Selain itu, Pembangunan Integrasi Pusat Bekalan Gas dan Loji Janakuasa Pulau Bunting di Yan membuktikan Kedah tidak pernah dipinggirkan oleh kerajaan Pusat,” ujarnya.

Dalam pada itu, kata beliau, bagi meminimumkan kesan bencana banjir di negeri ini, kerajaan komited melaksanakan tujuh Rancangan Tebatan Banjir (RTB) dalam Rancangan Malaysia Ke-12 (RMK-12) dengan peruntukan sebanyak RM1.3 bilion.
“Ia termasuk di Sungai Pendang, Sungai Kedah/Anak Bukit; Baling, Kuala Pegang dan Bandar Jitra Selatan,” katanya.
Tambahnya, sebanyak RM239 juta juga telah diperuntukkan bagi pembinaan rangkaian sistem pembetungan di seluruh negeri Kedah yang merangkumi 28 loji kumbahan awam dan 16 loji kumbahan di premis kerajaan.
“Bagi kelancaran aliran trafik dan meminimumkan tempoh perjalanan, kerajaan membelanjakan RM425 juta untuk menaik taraf laluan tujuh dari persimpangan Lencongan Barat ke persimpangan Tiga Kemboja, selain memperuntukkan RM526 juta untuk menaikkan taraf jalan persekutuan Gerik/Kupang/Lunas,” katanya. – KOSMO! ONLINE


KASA berjaya pulihkan 30 peratus denai sungai
Oleh SITI NOR MAS ERAH AMRAN

2 September 2022, 6:48 pm
SEBERANG PERAI – Kementerian Alam Sekitar dan Air (KASA) berjaya memulihkan 30 peratus daripada 10,000 kilometer denai tepi sungai menerusi program Denai Sungai Kebangsaan (DSK) di seluruh negara sejak dua tahun lalu.
Timbalan Menteri Alam Sekitar dan Air, Datuk Mansor Othman berkata, pemulihan denai sungai yang dijalankan dapat menjamin kelestarian alam sekitar.
“Kita telah memperuntukkan RM900,000 dibawah Program Strategik Memperkasa Rakyat dan Ekonomi (PEMERKASA) bagi pembinaan lima DSK di Pulau Pinang pada tahun ini.
“Sehingga kini, sebanyak 295 denai meliputi 671.1 kilometer panjang di seluruh Malaysia telah didaftarkan dibawah program DSK dan Pulau Pinang merekodkan sebanyak 37 denai dengan jumlah 71.4 kilometer panjang,” katanya selepas merasmikan DSK Sungai Muda, Kampung Permatang Bendahari di Penaga di sini hari ini.
Mengulas lanjut, beliau memberitahu, Sungai Muda memiliki keunikan yang tersendiri dan ekosistemnya perlu dipulihara.
“Selain aktiviti penyelenggaraan membabitkan kerja-kerja pengorekan dan pendalaman sungai, projek ini adalah salah satu usaha sosial yang dijalankan untuk meningkatkan pembabitan masyarakat setempat.

“Pembabitan dan kerjasama antara kerajaan persekutuan dan kerajaan negeri, pertubuhan bukan kerajaan (NGO) dan komuniti dalam melaksanakan pelbagai aktiviti dapat merealisasikan konsep pengurusan sungai secara bersepadu.
“Saya berharap projek ini dapat memberi manfaat kepada penduduk tempatan dan dapat dijadikan sebagai lokasi riadah dan rekreasi,” tambahnya. -KOSMO! ONLINE


76 PATI Myanmar dicekup di tebing Sungai Golok
Oleh MUHAMMAD AYMAN GHAFFA

2 September 2022, 6:40 pm
KOTA BHARU – Seramai 76 pendatang asing tanpa izin (PATI) warga Myanmar termasuk 14 orang wanita dicekup sebaik sahaja mereka menjejakkan kaki di tebing Sungai Golok berhampiran pangkalan haram Guchil, Jeram Perdah dekat Pasir Mas awal pagi tadi.
Pemangku Ketua Polis Kelantan, Datuk Muhamad Zaki Harun berkata, sepasukan pegawai dan anggota Batalion 9 Pasukan Gerakan Am (PGA) menahan kesemua PATI itu kira-kira pukul 1.50 pagi selepas menjalankan intipan di kawasan berkenaan selama 20 minit.
Menurutnya, semasa intipan dijalankan, pihaknya mengesan pergerakan individu menaiki tebing sungai di sempadan negara berhampiran pangkalan haram Guchil.
“Pemeriksaan terhadap sekumpulan individu itu mendapati mereka terdiri daripada 62 orang lelaki dan 14 wanita warga Myanmar berada di tebing sungai.
“Daripada kesemua PATI yang ditahan, seramai 14 PATI termasuk tiga wanita mengemukakan pasport yang tiada butiran perjalanan sah manakala selebihnya tiada dokumen perjalanan,” katanya dalam satu kenyataan di sini hari ini.
Menurut Muhamad Zaki, pemeriksaan lanjut di sekitar kawasan tersebut turut menjumpai sebutir peluru kaliber 9 milimeter (mm) tertulis ‘Thai Arms 9 mm’.

Katanya, kesemua PATI kini ditahan di lokap Ibu Pejabat Polis Daerah Pasir Mas.
Tambahnya, kes disiasat mengikut Seksyen 55E/ 6(1)(c) Akta Imigresen 1963 dan Seksyen 8(a) Akta Senjata 1960. – KOSMO! ONLINE


Rosmah fail rayuan 2 keputusan hakim
Oleh NORLIZAH ABAS

2 September 2022, 6:35 pm
KUALA LUMPUR – Sehari selepas disabitkan atas tiga pertuduhan rasuah, Datin Seri Rosmah Mansor memfailkan notis rayuan untuk mengetepikan keseluruhan keputusan Mahkamah Tinggi yang menjatuhkan hukuman penjara 10 tahun dan denda berjumlah RM970 juta terhadapnya.
Isteri bekas Perdana Menteri itu turut memfailkan notis rayuan terhadap keputusan Hakim Mohamed Zaini Mazlan yang menolak permohonan beliau untuk menggugurkan hakim berkenaan daripada keseluruhan prosiding perbicaraan.
Isteri Datuk Seri Najib Tun Razak itu merayu terhadap ketiga-tiga sabitan dan hukuman selepas tidak berpuas hati dengan keseluruhan keputusan Hakim Mohamed Zaini yang diumumkan semalam.
Kedua-dua notis rayuan difailkan secara emel lewat petang ini melalui Tetuan Akberdin & Co. di Pejabat Pendaftaran Jenayah Mahkamah Rayuan Putrajaya.
Peguam Datuk Akberdin Abdul Kader yang menganggotai pasukan pembelaan ketika dihubungi wakil media mengesahkan perkara itu.
Semalam Mahkamah Tinggi mengarahkan Rosmah, 70, menjalani hukuman penjara 10 tahun bagi ketiga-tiga kesalahan rasuah dan penjara 30 tahun lagi jika gagal membayar denda mencecah hampir RM1 bilion.

Bagi kesalahan pertama, Rosmah dikenakan denda RM937.5 juta, kesalahan kedua RM7.5 juta manakala kesalahan ketiga RM25 juta.
Bagi setiap kesalahan, mahkamah menjatuhkan hukuman penjara 10 tahun dan memerintahkan ia dijalankan serentak.
Rosmah disabitkan atas satu tuduhan meminta rasuah RM187.5 juta dan dua tuduhan menerima rasuah berjumlah RM6.5 juta iaitu RM1.5 juta dan RM5 juta berhubung projek pembekalan dan pemasangan tenaga solar di sekolah luar bandar di Sarawak.
Isteri bekas Perdana Menteri bagaimanapun dibenarkan oleh Hakim Mohamed Zaini menangguhkan pelaksanaan hukuman penjara dan denda sementara menunggu rayuan dilupuskan oleh Mahkamah Rayuan. – KOSMO! ONLINE